
1. Consideraţii preliminare

Contextul în care a apărut Comunitatea Europeană este cel al sfârşitului celui de-al doilea război mondial, cumulat cu resurgenţa, reapariţia unor mişcări pro-europene, de unificare a continentului răvăşit de război şi conflicte.

Analizând diferitele tentative de unificare la scară continentală după cel de-al doilea război mondial, se impun câteva constatări. Mai întâi că Europa devenise conştientă de propria sa slăbiciune. Războaiele care o devastaseră au făcut-o să-şi piardă poziţia centrală pe care a ocupat-o timp de secole în istoria universală. Alcătuită din numeroase state mai mari sau mai mici, ea era acum dominată de cele două noi super-puteri: Statele Unite ale Americii şi Uniunea Sovietică, a căror putere militară, politică şi economică era superioară potenţialului european. Era apoi experienţa dureroasă a războiului, care a făcut din sloganul “Niciodată un nou război!” principiul oricărei acţiuni politice. La acestea s-a adăugat un al treilea argument: dorinţa, manifestată imediat după război, de a avea o lume mai bună şi mai liberă - în care individul şi statul să coabiteze armonios.

În anul 1947, George Marshall, ministru american de externe în acel timp, invitase ţările europene să-şi unească eforturile de reconstrucţie economică, promiţându-le pentru aceasta sprijinul Statelor Unite care a devenit realitate odată cu “Planul Marshall”.

Începând cu anii '80, cele trei structuri: Comunitatea Europeană a Cărbunelui şi Oţelului (CECO), Comunitatea Europeană a Energiei Atomice (CEEA sau EURATOM) şi Comunitatea Economică Europeană (CEE) sunt denumite generic “Comunitatea Europeană” care, din 1993, odată cu intrarea în vigoare a Tratatului de la Maastricht, constituie principalul şi cel mai important pilon al Uniunii Europene.

În raport cu organizaţiile internaţionale tradiţionale, Uniunea Europeană se caracterizează prin faptul că grupează state care au renunţat la o parte din suveranitatea lor naţională pentru a o transfera la nivel supranaţional în ceea ce s-ar putea numi “suveranitate partajată”, pe care o exercită în comun toţi membrii organizaţiei. Prin acest transfer Uniunea Europeană este dotată cu puteri proprii în virtutea cărora poate să adopte acte de “suveranitate europeană” cu efect echivalent - în domeniile sale de competenţă - actelor juridice adoptate la nivel naţional. Putem astfel vorbi de “integrare”, cu alte cuvinte de o formă nouă de fuziune între suveranitatea naţională şi competenţele supranaţionale.

 

1.1. De la Planul Schumann la Uniunea Europeană

La baza actului de naştere a Comunităţilor Europene stă declaraţia din 9 mai 1950 a ministrului francez de externe din acea perioadă, Robert Schumann, care prezenta astfel un plan pus la punct împreună cu Jean Monnet. Odată cu lansarea planului Schumann, se trece la o fază hotărâtoare în destinul comunităţilor europene. La cele trei principii fundamentale ale acestui plan care urmărea plasarea producţiei de oţel şi cărbune sub o Înaltă Autoritate în cadrul unei organizaţii deschise altor ţări europene, - luarea deciziilor de către organe compuse din reprezentanţii guvernelor, statele nu vor fi obligate prin decizii contra voinţei lor (aplicarea regulei unanimităţii), deciziile vor obliga numai statele care le acceptă – au subscris şase state: Belgia, Franţa, Germania, Italia, Luxemburg şi Olanda. Marea Britanie, care avea unele temeri privind abandonarea suveranităţii şi realizarea bunăstării naţionale şi din cauza angajamentelor din Commonwealth, nu a aderat la aceste principii.

La 19 septembrie 1946, în discursul său la Universitatea din Zürich, primul ministru englez Winston Churchill, prezentase opiniile sale privitoare la viitorul Europei după ce-l de-al doilea război mondial, afirmând necesitatea construirii Statelor Unite ale Europei, pentru care el vedea un parteneriat Franţa-Germania ca o primă etapă. Dar, principiile enunţate în declaraţia lui Robert Schumann din 9 mai 1950 reflectă tocmai concepţia că o Europă unită nu se putea realiza dintr-o dată, ci printr-o succesiune de paşi concreţi.

O scurtă prezentare a acestor paşi ai fenomenului “Uniunea Europeană” se prezintă în felul următor. “Planul Schumann” a devenit realitate la 18 aprilie 1951 prin semnarea, la Paris, de către şase ţări fondatoare a Tratatului instituind Comunitatea Europeană a Cărbunelui şi Oţelului (CECO), tratat intrat în vigoare la 23 iulie 1952. Tot în anul 1952 cele şase ţări membre ale CECO semnează un tratat pentru crearea Comunităţii Europene pentru Apărare (CEA). În anul 1954, Adunarea Naţională a Franţei refuză să ratifice CEA, punând astfel capăt efortului de integrare în domeniul apărării. Un moment semnificativ îl reprezintă semnarea Tratatului de la Roma - actul de naştere a Comunităţii Economice Europene (CEE) - la 25 martie 1957. Cu această ocazie se semnează şi Tratatul prin care se constituia Comunitatea Economică a Energiei Atomice (EURATOM). Tratatul de la Roma a intrat în vigoare la 1 ianuarie 1958. 

Alte evenimente semnificative sunt următoarele: la 14 ianuarie 1962 intră în vigoare Politica Agricolă Comună (PAC); la 14 ianuarie 1963 Franţa opune “veto” la intrarea Marii Britanii în CEE; la 1 iulie 1967 instituţiile celor trei Comunităţi Europene (CEE, EURATOM şi CECO) au fost unificate prin tratatul semnat la Bruxelles, la 8 aprilie 1965, intrat în vigoare la 1 iulie 1967 (Uniunea politică a devenit obiectivul final, dar de perspectivă al Comunităţilor. Treptat, cele trei instituţii au început să fie privite ca o entitate - Comunităţile Europene); la 1 iulie 1968 intră în vigoare Uniunea Vamală, cu eliminarea drepturilor vamale între “cei şase” şi a tarifului exterior comun (Este facilitată libera circulaţie a muncitorilor); în ianuarie 1973 aderă la CEE Danemarca, Irlanda şi Marea Britanie, creându-se astfel Europa “celor 9”; la 13 martie 1979 intră în vigoare Sistemul Monetar European (SME); la 1 ianuarie 1981, prin aderarea Greciei la CEE, Europa “celor 9” devine Europa “celor 10”; în martie 1985 este adoptat programul de acţiune, cunoscut sub numele de “Cartea Albă” (Principalul său scop este unificarea pieţei interne a Comunităţii, în care să fie posibilă circulaţia liberă a mărfurilor serviciilor, capitalurilor şi persoanelor până la sfârşitul anului 1992.); la 1 ianuarie 1986 Spania şi Portugalia aderă la CEE, creându-se “Europa celor 12”; la 17-18 februarie 1986 este semnat Actul Unic European la Luxemburg (Consiliul European va fi compus din şefii de state şi de guverne ale ţărilor membre şi preşedintele Comisiei Comunităţilor Europene, asistaţi de miniştrii de externe şi de membrii Comisiei.); la 1 iulie 1987 intră în vigoare “Actul Unic European”, o primă reformă a Tratatului de la Roma (Proiectul de revizuire a “Cartei CEE” a fost convenit la reuniunea la nivel înalt de la Luxemburg din decembrie 1985); 

Ultimul deceniu al “istoriei” Uniunii Europene se remarcă prin următoarele evenimente: în februarie 1989 are loc o întâlnire la nivel înalt, la Bruxelles, unde sunt adoptate hotărârea privind liberalizarea mişcării capitalurilor în cadrul Comunităţii precum şi un pachet de măsuri vizând reducerea cheltuielilor destinate agriculturii; la 14 iunie 1990 Franţa, Germania şi Benelux semnează Convenţia de la Schengen privind libera circulaţie a persoanelor; adoptarea Tratatului de la Maastricht la reuniunea de la nivel înalt a şefilor de stat şi de guvern din 9-10 decembrie 1991 (semnat la 7 februarie 1992 şi intrat în vigoare la 1 noiembrie 1993).

La 1 ianuarie 1995 se creează Europa “celor 15”, prin aderarea Austriei, Finlandei şi Suediei. La 2 iunie 1995 a fost construit “Grupul de reflecţie”, pentru pregătirea revizuirii Tratatului de la Maastricht. Grupul a fost alcătuit din 18 membri, reprezentanţi ai şefilor diplomaţiilor celor 15 ţări membre, un comisar european şi doi eurodeputaţi (Grupul a pregătit Conferinţa interguvernamentală privind reforma Uniunii Europene - CIG). La 26 martie 1996 intră în vigoare Convenţia de la Schengen. La 29 martie 1996 are loc, la Torino, reuniunea şefilor de stat şi de guvern ai UE consacrată lansării CIG în privinţa revizuirii instituţiilor europene, având ca obiectiv o reformă a acestora până la sfârşitul anului 1997 în vederea extinderii UE. Conferinţa interguvernamentală privind reforma Uniunii Europene, care s-a încheiat la sfârşitul lunii iunie 1997, a fost prevăzută prin Tratatul de la Maastricht şi reconfirmată prin deciziile Consiliului European de la Essen, Cannes, Madrid şi Helsinki. 

 

1.2. Relaţia dintre “naţional” şi “comunitar”

Abordarea şi analiza dinamicii comunitare implică succinte şi prealabile referiri la conceptele de suveranitate şi putere comunitară, datorită faptului că, pe de o parte, această dinamică nu poate ignora relaţiile dintre instituţii, suveranitate şi putere şi pe de altă parte, instituţiile reprezintă concretizarea puterii suverane.

Dezbaterea acestui ansamblu de concepte reclamă, la rândul său, analiza categoriilor de “naţional” şi “comunitar” şi, totodată, presupune relevarea conexiunilor reciproce dintre ele. Astfel, dacă “naţionalul” este considerat un fenomen specific civilizaţiei industriale, reprezentând o “autoritate politică unică şi integrată, suprapusă unei economii unice şi integrate sau contopite cu ea”, “comunitarul”, care este produsul actualei civilizaţii postindustriale, aflate în proces de afirmare, constituie expresia integrării economiilor naţionale ale statelor europene care au aderat la UE şi a structurilor politice ale acestora. Acest concept de “comunitar” nu se reduce la asocierea mecanică a părţilor integrate, ci reprezintă o entitate nouă, superioară calitativ “naţionalului”, având structuri şi funcţii proprii. Deşi saltul calitativ de la naţional la comunitar a fost determinat de cerinţele progresului sub toate aspectele ale globalizării atât de actuală astăzi - în condiţiile în care aceste cerinţe nu mai puteau fi realizate integral în cadrul contextului naţional-statal – “naţionalul” rămâne primordial în deciziile comunitare.

Fenomenul comunitar european reprezintă o speranţă a viitorului, o formă adecvată de organizare aptă să asigure progresul rapid sub toate aspectele sale. El constituie concretizarea unora dintre noile forme cerute de stadiul actual al dezvoltării, alături de alte soluţii propuse pentru viitorul omenirii. Comunitarul, fără să fi presupus dizolvarea naţiunilor şi a instituţiilor naţionale, are la bază armonizarea atât a intereselor particulare ale naţiunilor componente, cât şi a intereselor lor care ţin de colaborarea şi dezvoltarea lor integrată în domenii ce fac obiectul activităţii Uniunii Europene.

Funcţionalitatea acestui fenomen constă în rezolvarea sarcinilor generale care confruntă ansamblul integrat, fără ca acesta să se suprapună şi să preia întru totul rolul instituţiilor naţionale. În acest context, menţinerea echilibrului între structurile naţionale componente şi conducerea comunitară este o condiţie sine-qua-non a existenţei şi evoluţiei normale a acestei forme de organizare, caracteristică postindustrialismului.

Deşi originea puterii comunitare rezidă în puterea naţională, ea este superioară acesteia prin faptul că deciziile primeia sunt obligatorii pentru cea de-a doua. Diferenţa de potenţial dintre cele două tipuri de putere face posibilă organizarea şi conducerea Comunităţii. Alături de celelalte forme pe care le îmbracă noua putere, puterea politică are un rol deosebit. Caracteristicile acesteia, concretizate în suveranitate şi dreptul legal de constrângere, se afirmă atât la nivel comunitar, cât şi la nivel naţional.

Funcţiile puterii politice comunitare obiectivate în decizie şi control, conducere şi supunere sunt prezente la întreg ansamblul comunitar, prin intermediul lor fiind realizată organizarea şi coordonarea acestuia. Totodată, efectele acestor funcţii se manifestă şi în viaţa naţional-statală a componenţilor Comunităţii, care este influenţată şi modelată corespunzător. O trăsătură esenţială a puterii politice comunitare rezidă în valorile democratice ce-i prezidează organizarea şi funcţionalitatea. Astfel, instituţiile în care ea se concretizează, deşi se întemeiază pe reprezentarea intereselor, au la bază principiile autonomiei, echilibrului şi al conlucrării. Toate acestea relevă rolul esenţial, vital al puterii politice în realizarea procesului integraţionist, practic ea devenind o condiţie fundamentală a acestuia.

Spre deosebire de instituţiile politice naţionale caracteristice industrialismului, noii etape de evoluţie a societăţii vest-europene îi corespund instituţiile comunitare. Departe de a reprezenta o simplă prelungire şi copiere a instituţiilor naţionale, ele sunt, în pofida unor asemănări, cu totul altceva, având personalitate şi atribuţii proprii. 

Instituţiile comunitare sunt expresia puterii comunitare, deoarece prin intermediul lor respectiva putere îşi realizează atribuţiile. Dacă din perspectiva unor forme exterioare de organizare ele nu se deosebesc în toate cazurile în mod evident de instituţiile similare naţionale, deosebirea faţă de acestea devine evidentă în cazul originii, scopului şi structurii lor multinaţionale.

Respectiva deosebire este subliniată şi de aria în care se realizează funcţionalitatea lor, aceasta identificându-se cu întreaga Comunitate. Nu în ultimul rând, deosebirea devine relevantă datorită valorilor juridice oferite de dreptul comunitar, care le asigură cadrul juridic în care îşi realizează activitatea. Funcţionalitatea instituţiilor comunitare, fără să facă de prisos instituţiile naţionale, se realizează şi cu concursul acestora din urmă, completând-o. Deoarece conceptele de comunitate, putere, suveranitate şi instituţii comunitare au o dinamică deosebită în raport cu particularităţile fiecărui moment al procesului integraţionist, ceea ce le conferă o notă aparte, investigaţia teoretică trebuie să fie în concordanţă cu mutaţiile produse în privinţa profilului şi rolului lor.

1.3. Libertatea de mişcare şi libertatea de stabilire 

Libertatea de mişcare înseamnă dreptul tuturor cetăţenilor, resortisanţi ai unui stat membru al Uniunii Europene, de a fi angajaţi în oricare alt stat membru decât cel ai cărui cetăţeni sunt, în aceleaşi condiţii ca şi cetăţenii statului respectiv (art.48.2 CEE).

O menţiune expresă este făcută cu privire la dreptul de a accepta oferte de lucru, de a se stabili şi a se mişca liber pe teritoriul ţării gazdă (art.48.3 CEE). Detaliile privind aceste drepturi au fost ulterior codificate într-o reglementare CEE, conferind din acel moment cetăţenilor statelor membre ale UE posibilitatea de a şi le apăra în faţa curţilor naţionale de justiţie.

Prin libertatea de stabilire se înţelege dreptul oricărui resortisant comunitar de a se stabili şi a desfăşura pe cont propriu activităţi cu caracter economic, de a înfiinţa şi conduce firme şi companii pe teritoriul altui stat membru, de a deveni întreprinzător particular în oricare loc de pe teritoriul Uniunii Europene (art.52.2 CEE). Tratatul CEE prevedea în articolul 8(7) că toate restricţiile cu privire la libertatea de stabilire bazate pe criteriul naţionalităţii să fie eliminate într-o perioadă de 12 ani de la intrarea sa în vigoare. Acest lucru a devenit realitate la 1.01.1970, dată de la care cetăţenii oricărui stat membru al Comunităţilor Europene au primit dreptul de stabilire pe teritoriul unui alt stat membru în aceleaşi condiţii ca şi cetăţenii acestuia din urmă.

Un cetăţean dintr-un stat membru care dorea să intre în lumea afacerilor pe teritoriul altui stat membru al Comunităţii Europene se lovea încă de o serie de obstacole dificil de surmontat deoarece i se acorda dreptul de stabilire doar dacă îndeplinea aceleaşi condiţii cerute străinilor aflaţi în ţara gazdă. De exemplu, el trebuia să aibă aceeaşi pregătire profesională (aceeaşi diplomă) sau să promoveze nişte examene obligatorii după standardele ţării în care dorea să se stabilească, în urma cărora primea un certificat sau o diplomă eliberată de către autorităţile statului respectiv. Tocmai pentru eliminarea acestui gen de obstacole, Tratatul CEE stipula adoptarea unor măsuri de coordonare a procesului legislativ în statele membre în ceea ce priveşte acordarea dreptului de desfăşurare a activităţilor cu caracter lucrativ (art.57.2 CEE) şi recunoaşterea mutuală a diplomelor, certificatelor şi a altor acte prin care se poate dovedi calificarea profesională (art.52.1 CEE).

Un vast program ce includea, între altele, şi soluţionarea acestei probleme a fost lansat în 1985 sub forma unei Cărţi Albe (White Paper) ce preconiza un set de 300 de măsuri ce vizau realizarea într-un interval de şapte ani (1985 - 1992) a Pieţei Interne Unice (Internal Market) pe întreg spaţiul comunitar, o piaţă fără bariere şi frontiere interne. Esenţa acestui program constă în extinderea celor “patru libertăţi” (libera circulaţie a persoanelor, bunurilor, serviciilor şi capitalurilor) la întreg spaţiul Comunităţii Europene. Procesul s-a încheiat la 31.12.1992.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

2. Acordul Schengen

2.1. Baze legale privind libera circulaţie a persoanelor

- Actul Unic European

Semnat la Luxemburg, la 17 februarie 1986 şi intrat în vigoare la 1 iulie 1987, Actul Unic European este conceput şi aplicat prin voinţa de a continua opera începută cu tratatele institutive ale Comunităţilor Europene şi de a transforma ansamblul relaţiilor dintre statele lor într-o Uniune Europeană, în conformitate cu declaraţia solemnă de la Stuttgart, din 19 iunie 1983. 

Actul Unic European cuprinde o Declaraţie politică a guvernelor statelor membre privind libera circulaţie a persoanelor: “În vederea promovării liberei circulaţii a persoanelor, statele membre cooperează, fără a aduce atingere competenţelor Comunităţii, mai ales în ceea ce priveşte intrarea, circulaţia şi şederea cetăţenilor statelor terţe. De asemenea, ele cooperează în lupta contra terorismului, a criminalităţii, a traficului de droguri şi a traficului de opere de artă şi de antichităţi”. 

- Tratatul de la Maastricht 

Acest tratat, intrat în vigoare la data de 1 noiembrie 1993, marchează o nouă etapă în cadrul procesului de creare a unei uniuni din ce în ce mai strânse între popoarele Europei, în care deciziile sunt luate, pe cât posibil, la un nivel cât mai apropiat de cetăţeni. 

Cooperarea în domeniile justiţiei şi afacerilor interne

În vederea realizării obiectivelor Uniunii, în special a liberei circulaţii a persoanelor, şi fară a aduce atingere competenţelor Comunităţii Europene, statele membre consideră că următoarele domenii sunt chestiuni de interes comun:

- politica privind azilul;

- regulile privind trecerea frontierelor externe ale statelor membre de către persoane şi exercitarea controlului corespunzător;

- politica privind imigraţia şi politica privind cetăţenii statelor terţe:


 a) condiţiile de intrare şi circulaţie a cetăţenilor statelor terţe pe teritoriul statelor membre;

b) condiţiile de şedere a cetăţenilor statelor terţe pe teritoriul statelor membre, inclusiv întregirea familiilor şi accesul la locuri de muncă; 

 
 

c) lupta împotriva imigrării, şederii şi muncii ilegale a cetăţenilor statelor terţe pe teritoriul statelor membre; 

- lupta împotriva toxicomaniei;

- lupta împotriva fraudei la scară internaţională;

- cooperarea judiciară în materie civilă;

- cooperarea judiciară în materie penală;


 - cooperarea vamală;

- cooperarea poliţienească în vederea prevenirii şi combaterii terorismului, traficului ilicit de droguri şi a altor forme grave ale criminalităţii internaţionale, inclusiv, dacă este necesar, anumite aspecte ale cooperării vamale, în legătură cu organizarea la nivelul Uniunii a unui sistem de schimburi de informaţii în cadrul unui Oficiu European de Poliţie (Europol).

Problemele care fac obiectul Art. K.l din Tratatul de la Maastricht sunt tratate în conformitate cu Convenţia Europeană pentru apărarea drepturilor omului şi a libertăţilor fundamentale din 4 noiembrie 1950, precum şi cu Convenţia privind statutul refugiaţilor din 28 iulie 1951, şi ţinând cont de protecţia acordată de statele membre persoanelor persecutate pentru motive politice.

- Tratatul de la Amsterdam

Principalul punct de interes al Tratatului (intrat în vigoare în anul 1999), privind subiectul analizat este capitolul “Libertate, securitate şi justiţie”: În perspectiva viitoarelor extinderi, se prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statului de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului Schengen privind libera circulaţie a persoanelor între cele şapte ţări care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

- Articolul 14 al Tratatului care stabileşte crearea unei pieţe unice interne care include libera circulaţie a persoanelor.

- Articolul 18 al Tratatului care stabileşte dreptul la libera circulaţie a cetăţenilor Uniunii şi dreptul la libera rezidenţă a acestora pe teritoriul unui alt stat membru.

- Cetăţeni ai unei terţe ţări: Titlul III al Tratatului de la Amsterdam: “Vize, azil, imigraţie şi alte politici care ţin de libera circulaţie a persoanelor” .

- Articolul 73 I al Titlului III al Tratatului: “Vize, azil, imigraţie şi alte politici care ţin de libera circulaţie a persoanelor” care conţine următoarele cerinţe:

■ într-o perioadă de cinci ani de la intrarea în vigoare a Tratatului, trebuie luate măsuri menite să asigure libera circulaţie a persoanelor, conjugate cu măsuri de acompaniament direct legate de materia controalelor la frontierele externe, azil şi imigraţie, precum şi măsuri de combatere a criminalităţii;

■ alte măsuri în domeniul azilului, imigraţiei şi protecţiei drepturilor cetăţenilor statelor terţe;

■ măsuri în domeniul cooperării judiciare în materie civilă;

■ măsuri adecvate pentru încurajarea şi întărirea cooperării administrative;

■ măsuri în domeniul cooperării poliţieneşti şi judiciare în materie penală, pentru a atinge un nivel înalt de securitate prin prevenirea şi combaterea fenomenelor infracţionale în cadrul Uniunii, în conformitate cu dispoziţiile Tratatului privind Uniunea Europeană.

În conformitate cu procedurile stabilite, Consiliul va adopta, într-o perioadă de cinci ani de la intrarea în vigoare a Tratatului de la Amsterdam următoarele hotărâri:

■ măsuri menite să asigure absenţa oricărui control asupra persoanelor care traversează frontierele interne, fie că este vorba de cetăţeni ai Uniunii, fie de cetăţeni ai statelor terţe;

■ măsuri privind trecerea frontierelor externe ale statelor membre, care vor stabili:

a) normele şi procedurile pe care trebuie să le respecte statele membre când efectuează controalele persoanelor la frontierele externe;

b) regulile privind vizele de şedere pe o durată de maxim trei luni, în special:

- lista statelor terţe ai căror cetăţeni sunt obligaţi să aibă viză atunci când trec frontierele externe şi a statelor ai căror cetăţeni sunt scutiţi de această obligaţie;

- procedurile şi condiţiile de eliberare a vizelor de către statele membre; 

- un format uniform pentru vize;

- reguli uniforme pentru o viză unică;

c) măsuri stabilind condiţiile în care cetăţenii statelor terţe pot circula liber pe teritoriul statelor membre pe o perioadă a cărei durată nu va depăşi trei luni .

■ măsuri privind azilul, în conformitate cu Convenţia de la Geneva din 28 iulie 1951 şi cu Protocolul din 31 ianuarie 1967 privind statutul refugiaţilor, precum şi cu alte tratate pertinente, în următoarele domenii:

a) criterii şi mecanisme pentru a determina statul membru responsabil pentru examinarea cererii de azil introdusă de cetăţeanul unui stat terţ în unul din statele membre;

b) norme minimale privind primirea solicitanţilor de azil în statele membre;

c) norme minimale privind condiţiile pe care trebuie să le îndeplinească cetăţenii statelor terţe pentru a putea pretinde statutul de refugiaţi;

d) norme minimale privind procedura de acordare sau de retragere a statutului de refugiat în statele membre;

■ măsuri privind refugiaţii şi persoanele dislocate, în următoarele condiţii:

a) norme minimale privind acordarea unei protecţii temporare persoanelor dislocate din state terţe care nu se pot întoarce în ţările lor de origine şi persoanelor care, din alte motive, au nevoie de protecţie internaţională;

b) promovarea unui echilibru al eforturilor între statele membre care primesc refugiaţi şi persoane dislocate şi care suportă consecinţele primirii lor;

■ măsuri privind politica de imigrare, în următoarele domenii:

a) condiţii de intrare şi de şedere, precum şi reguli privind procedurile de eliberare de către statele membre, a vizelor şi a permiselor de şedere de lungă durată, inclusiv cele în scopul reîntregirii familiei;

b) imigraţia clandestină şi şederea ilegală, inclusiv repatrierea persoanelor fără drept de şedere într-un stat membru;

■ măsuri care stabilesc cu ce drepturi şi în ce condiţii cetăţenii statelor terţe cu drept de şedere într-un stat membru, pot beneficia de dreptul de şedere în celelalte state membre .

Măsurile din domeniul cooperării judiciare în materie civilă cu incidenţă transfrontalieră în măsura în care sunt necesare pentru buna funcţionare a pieţei interne, vor urmări, printre altele:

a) să amelioreze şi să simplifice:

- sistemul notificării transfrontaliere a actelor judiciare şi extrajudiciare;

- cooperarea în domeniul strângerii probelor;

- recunoaşterea şi executarea hotărârilor în materie civilă şi comercială, inclusiv a hotărârilor extrajudiciare;

b) să promoveze compatibilitatea regulilor aplicabile în statele membre în materia conflictelor de legi sau de competenţă;

c) să elimine obstacolele din calea bunei desfăşurări a procedurilor civile, promovând, dacă este necesar, compatibilitatea regulilor de procedură civilă aplicabile în statele membre .

Alte acte care reglementează libera circulaţie a persoanelor:

- Dreptul la rezidenţă: Directiva 90/365 privind dreptul de rezidenţă al lucrătorilor şi al celora care şi-au încheiat activitatea (pensionari); Directiva 90/364 privind dreptul la rezidenţă al naţionalităţilor, aparţinând statelor membre, care nu s-au bucurat de acest drept prin alte acte comunitare; Directiva 90/366 privind dreptul la rezidenţă al studenţilor aflaţi la perfecţionare. 

- Membri ai familiei: Reglementarea 1612/68, Directiva 73/148/EEC, Directiva 90/364/EEC, Directiva 90/365/EEC, Directiva 93/96/EEC privind dreptul de rezidenţă a acestora alături de persoana, aparţinând unui stat membru, care lucrează într-un alt stat membru.

 

2.2. Obiectivele Acordului Schengen 

În virtutea faptului că uniunea din ce în ce mai strânsă între popoarele statelor membre ale Comunităţii Europene trebuie să îşi găsească expresia şi în libera trecere a frontierelor interne de către toţi cetăţenii statelor membre şi în libera circulaţie a mărfurilor şi a serviciilor, animaţi de voinţa de a ajunge la eliminarea controalelor exercitate la frontierele comune în ceea ce priveşte circulaţia cetăţenilor statelor membre ale Comunităţii şi de a facilita circulaţia mărfurilor şi serviciilor, având în vedere declaraţia Consiliului European de la Fontainbleau, din 25-26 iunie 1984 privind eliminarea la frontierele interne, a formalităţilor poliţieneşti şi vamale privitoare la circulaţia persoanelor şi a mărfurilor, acordul încheiat la Saarbrücken, la 13 iulie 1984, între Republica Federală Germania şi Republica Franceză şi concluziile adoptate la 31 mai 1984 la încheierea reuniunii de la Neustadt/Aisch a miniştrilor transporturilor din statele Benelux şi din Republica Federală Germania, liderii guvernelor Franţei, Germaniei, Belgiei, Olandei şi Luxemburgului au avut o iniţiativă interguvernamentală privind abolirea controlului la frontiera comună concretizată prin acordul Schengen din 14 iunie 1985. 

Acordul Schengen prevede, printre altele: 

- Începând cu data de 15 iunie 1985, autorităţile poliţieneşti şi vamale exercită, în domeniul circulaţiei persoanelor, ca regulă generală, o simplă supraveghere vizuală a autoturismelor care trec frontiera comună cu viteză redusă, fără a cere oprirea acestor vehicule. Totuşi, ele pot proceda prin sondaj la controale mai amănunţite. Acestea trebuie să fie realizate în locuri speciale în aşa fel încât să nu întrerupă circulaţia celorlalte vehicule la trecerea frontierei ;

- Părţile se angajează să-şi armonizeze, în cel mai scurt timp, politicile din domeniul vizelor, pentru a evita consecinţele negative pe care le poate antrena reducerea controalelor la frontierele comune în domeniile imigraţiei şi securităţii. Ele vor lua măsurile necesare în vederea aplicării procedurilor proprii de eliberare a vizelor şi de admitere pe teritoriul lor, ţinând cont de necesitatea asigurării protecţiei teritoriilor tuturor celor cinci state împotriva imigraţiei ilegale şi a activităţilor care ar putea aduce atingere securităţii acestora ;

- Părţile se angajează să întărească cooperarea între autorităţile lor vamale şi de poliţie, mai ales în lupta împotriva criminalităţii, în special împotriva traficului ilicit de stupefiante şi de arme, a intrării şi şederii ilegale a persoanelor, a fraudei fiscale şi vamale şi a contrabandei. În acest scop şi cu respectarea legislaţiilor lor interne, Părţile se străduiesc să îmbunătăţească schimbul de informaţii şi să-l intensifice în ceea ce priveşte informaţiile susceptibile să prezinte interes pentru celelalte Părţi în lupta împotriva criminalităţii ;

- În materia circulaţiei persoanelor, Părţile vor căuta să elimine controalele la frontierele comune şi să le transfere la frontierele lor externe. În acest scop, acestea vor armoniza dispoziţiile legislative şi de reglementare privind interdicţiile şi restricţiile care stau la baza controalelor şi vor lua măsuri complementare pentru salvgardarea securităţii şi împiedicarea imigraţiei ilegale a cetăţenilor statelor care nu sunt membre ale Comunităţii Europene ;

- Părţile semnatare vor armoniza politicile în materie de vize, precum şi condiţiile de intrare pe teritoriile lor. De asemenea, ele vor pregăti armonizarea reglementărilor lor referitoare la anumite aspecte ale regimului juridic al străinilor, în ceea ce îi priveşte pe cetăţenii statelor care nu sunt membre ale Comunităţii .

Se hotărâse ca frontierele interne să fie abolite la data de 1 ianuarie 1990. Termenul nu a putut fi respectat deoarece, contrar practicii internaţionale obişnuite, acordul Schengen nu a intrat în vigoare automat. În plus, condiţiile pentru implementarea acordului au fost revăzute şi verificate pentru a se realiza aplicarea lui şi în cazul frontierelor externe. Unele dintre aceste măsuri au fost considerate satisfăcătoare, data de 26 martie 1995 fiind aleasă de Comitetul Executiv în cadrul întâlnirii sale de la Bonn.

Participarea la Acordul Schengen este rezervată numai statelor membre ale Uniunii Europene. 

2.3. Scopurile Acordului Schengen

Principalele scopuri ale Acordului Schengen sunt:

■ abolirea controlului cărţilor de identitate şi paşapoartelor la trecerea frontierelor interne ale statelor semnatare ale Acordului Schengen (care specifică obiectivele circulaţiei libere între statele semnatare, în acelaşi timp stipulând aplicarea unor măsuri de contrabalansare pe care statele membre le consideră necesare privind întărirea frontierelor externe ariei Schengen);

■ consolidarea securităţii cetăţenilor prin îmbunătăţirea cooperării la nivel politic, juridic şi administrativ între statele membre şi, în acelaşi timp, prin punerea în funcţiune a unui sistem comun de informare (SIS).

■ abolirea graduală a controlului pentru toate persoanele, indiferent de cetăţenie, la frontierele comune, interne. 

Prin frontiere comune sunt desemnate graniţa comună a statelor membre semnatare, aeroporturile pentru zboruri interne şi porturile pentru transport martim regulat, cu excepţia acelora care nu intră în această categorie. 

“Frontierele interne pot fi traversate prin orice loc fără a fi necesar controlul persoanelor care fac acest lucru”. Această prevedere acoperă implementarea articolului 7a privind libera circulaţie a persoanelor între statele membre, atât pentru cetăţenii Uniunii Europene cât şi pentru cei ai altor ţări. În acest fel interpretarea Convenţiei se aseamănă cu interpretarea Comisiei şi a Parlamentului European privind articolul 7a. Astfel controlul este menţinut la graniţele externe ale spaţiului Schengen.

Abolirea controlului intern prevede:

- prezentarea actelor este desfiinţată la frontierele interne ale statelor membre ale spaţiului Schengen şi, de asemenea, pentru toţi cetăţenii Uniunii şi a altor state;

- unele măsuri de securitate sunt menţinute în continuare; 

- pentru asigurarea siguranţei cetăţenilor se va realiza un control al actelor la frontiere, aeroporturi, porturi sau staţii de cale ferată deschise traficului extern. Controalele de securitate sunt menţinute pe toată perioada procedurilor de îmbarcare ce au ca destinaţie spaţiul Schengen. În mod excepţional, pentru motive de ordine publică, statele membre pot restabili procedurile de verificare şi controlare a frontierelor pe o perioadă limitată de timp şi cu consultarea celorlalte state membre.

Facilitatea unei circulaţii libere în acest spaţiu constă în neobligaţia prezentării unui document de călătorie valabil la deplasarea în spaţiul Schengen. Oricum, chiar dacă nu în toate cazurile, în ţările membre există obligaţia de a dovedi identitatea persoanei. Deci, circulaţia în spaţiul Schengen impune necesitatea purtării unui document de identitate valabil. Avantajul creat de Acordul Schengen este acela că documentul nu trebuie obţinut în interiorul frontierelor interne. Ca o consecinţă a tratatelor, aeroporturile din spaţiul Schengen au fost reorganizate şi completate cu noi facilităţi pentru separarea pasagerilor din zborurile Schengen de ceilalţi pasageri. Aceleaşi reguli se presupun a fi aplicate şi în cazul celorlalte puncte de trecere - gări şi porturi.

După intrarea în vigoare a Acordului Schengen, au crescut obligaţiile şi competenţele autorităţilor implicate în acest proces. Un străin care doreşte să intre într-un stat membru trebuie să îndeplinească condiţiile expuse în reglementările particulare ale acelui stat privind accesul străinilor. Înainte de aplicarea acordului Schengen, autorităţile nu aveau dreptul de a refuza intrarea unui străin care îndeplinea toate condiţiile cerute. După intrarea în vigoare a Convenţiei Schengen, un străin trebuie să îndeplinească nu doar condiţiile impuse de statul respectiv, ci şi pe acelea impuse de celelalte state care sunt părţi în Convenţie. Un străin nu este admis în spaţiul Schengen dacă reprezintă o ameninţare virtuală pentru vreunul din statele membre Schengen. Obligaţia autorităţilor responsabile este protecţia ordinii pentru toate statele membre, ele putând refuza accesul unei persoane în aria Schengen.

Au fost semnate un număr de acorduri bilaterale între statele membre, acorduri care contribuie la creşterea securităţii frontierelor interne. La 4 iunie 1996, Belgia, Luxemburg şi Olanda au semnat un acord privind cooperarea poliţiei de frontieră, iar Belgia şi Luxemburg au instituit oficii de poliţie şi patrule comune din septembrie 1996. Alte acorduri au fost semnate între Portugalia şi Spania, Spania şi Franţa, Germania şi Olanda, Germania şi Luxemburg. Este de remarcat faptul că frecvenţa controalelor în interiorul frontierelor interne a crescut, această activitate devenind, în unele cazuri, mai costisitoare decât înainte de introducerea Acordului Schengen. Oficialităţile au argumentat că acest nou sistem de control al circulaţiei persoanelor este mai eficient şi duce la localizarea rapidă a cazurilor de imigranţi ilegali în spaţiul frontierelor interne.

 

2.4. Convenţia de aplicare a Acordului de la Schengen (19 iunie 1990)

Având ca bază de discuţii Acordul de la Schengen din 14 iunie 1985 privind eliminarea graduală a controalelor la frontierele comune şi hotărând să realizeze intenţia exprimată în acest acord de a ajunge la eliminarea controalelor privind circulaţia persoanelor la frontierele comune şi de a facilita transportul şi circulaţia mărfurilor, luând în considerare faptul că Tratatul instituind Comunităţile Europene, completat prin Actul Unic European, prevede că piaţa internă cuprinde un spaţiu fără frontiere interne şi constantând faptul că punerea în practică a acestei intenţii necesită o serie de măsuri adecvate şi o strânsă cooperare între Părţile Contractante, cele cinci state iniţiatoare ale Acordului au convenit să semneze Convenţia de aplicare a Acordului de la Schengen.

Convenţia Schengen este subiect de aprobare şi ratificare în raport cu prevederile constituţionale ale statelor membre. Convenţia a fost semnată, în ordine cronologică, de către cele 5 state care au iniţiat Acordul Schengen (19 iunie 1990), Italia (27 noiembrie 1990), Spania şi Portugalia (25 iunie 1991), Grecia (6 noiembrie 1992) şi Austria (28 aprilie 1995). Convenţia a intrat în vigoare în Italia la 26 octombrie 1997, iar în Austria la 1 decembrie 1997. Grecia a ratificat Convenţia în iunie 1997 şi a fost conectată la Sistemul de Informaţii Schengen (SIS) la 1 decembrie 1997, adoptând aceeaşi politică de vize cu celelalte state Schengen. 

Comitetul Executiv Schengen a hotărât acreditarea de observatori, de la 1 mai 1996, pentru cei cinci membri ai Uniunii Paşapoartelor Nordice. Danemarca, Suedia şi Finlanda au semnat Convenţia la 19 decembrie 1996. Danemarca a ratificat Acordul la 23 septembrie 1997. Islanda şi Norvegia nu sunt membre ale Uniunii Europene şi de aceea nu pot accede la Convenţia Schengen. Ele au semnat totuşi, un acord de cooperare cu Comitetul Executiv Schengen care le-a rezervat un statut de membri asociaţi, fără drept de decizie. Islanda şi Norvegia au preluat toate obligaţiile Acordului Schengen şi au responsabilitatea de a-şi proteja propriile frontiere la “nivelul de securitate Schengen”. Ele pot participa la reuniunile organizate de diferite “organisme internaţionale Schengen”, pot să-şi expună opiniile, observaţiile şi preocupările, dar nu au drept de vot. Doar două state membre ale Uniunii Europene, Marea Britanie şi Irlanda, au rămas în afara preocupărilor Schengen. Acestea nu au avut nici un interes pentru aderarea la Acordul Schengen, datorită opoziţiei permanente manifestate în renunţarea la controlul frontierelor. 

2.4.1. Desfiinţarea controlului persoanelor între frontierele interne ale Spaţiului Schengen

- Frontierele interne pot fi trecute prin orice loc, fără efectuarea vreunui control al persoanelor. Totuşi, pentru motive de ordine publică sau de securitate naţională, o Parte Contractantă poate decide, după consultarea celorlalte Părţi Contractante, că în cursul unei perioade limitate vor fi efectuate controale naţionale la frontierele interne, adaptate la situaţia apărută. Dacă motive de ordine publică sau de securitate naţională impun o acţiune imediată, Partea Contractantă în cauză va lua măsurile necesare şi va informa în cel mai scurt timp posibil celelalte Părţi Contractante. Eliminarea controlului persoanelor la frontierele interne nu va aduce atingere exercitării atribuţiilor poliţieneşti de către autorităţile competente ale fiecărei Părţi Contractante pe întreg teritoriul acesteia, conform legislaţiei sale, şi nici obligaţiei de a deţine, a purta şi a prezenta actele şi documentele prevăzute de legislaţia sa.

- Circulaţia transfrontalieră la frontierele externe este supusă controlului autorităţilor competente. Controlul se efectuează potrivit unor principii uniforme, în cadrul competenţelor naţionale şi a legislaţiei naţionale, ţinându-se cont de interesele tuturor Părţilor Contractante pe întreg teritoriul Părţilor Contractante. Principiile uniforme de control sunt următoarele:

■ controlul persoanelor cuprinde nu numai verificarea documentelor de călătorie şi a celorlalte condiţii de intrare, de şedere, de muncă şi de ieşire, ci şi identificarea şi prevenirea ameninţărilor la adresa securităţii naţionale şi a ordinii publice a Părţilor Contractante. Acest control se efectuează şi asupra vehiculelor şi obiectelor aflate în posesia persoanelor care trec frontiera. Controlul se efectuează de fiecare Parte Contractantă în conformitate cu legislaţia sa, în special cu dispoziţiile referitoare la percheziţie;

■ toate persoanele trebuie să fie supuse cel puţin unui control care să permită stabilirea identităţii lor pe baza prezentării documentelor de călătorie;

■ la intrare, străinii trebuie să fie supuşi unui control amănunţit;

■ la ieşire, se va proceda la un control impus în interesul tuturor Părţilor Contractante, conform regimului juridic al străinilor, şi pentru a determina şi a preveni ameninţările la adresa securităţii naţionale şi a ordinii publice ale Părţilor Contractante. Acest control se exercită în toate cazurile în privinţa străinilor;

■ dacă astfel de controale nu pot fi efectuate datorită unor circumstanţe speciale, trebuie stabilite priorităţi. În această privinţă, în principiu, controlul circulaţiei la intrare are prioritate asupra controlului la ieşire; 

Autorităţile competente utilizează unităţi mobile pentru a exercita supravegherea frontierelor externe între punctele de trecere a frontierei; în mod asemănător sunt supravegheate şi punctele de trecere a frontierei în afara orarului de funcţionare a acestora. Acest control este efectuat în aşa fel încât să nu încurajeze persoanele să evite controlul la punctele de trecere. Modalităţile de supraveghere sunt stabilite, dacă este cazul, de Comitetul executiv. Părţile Contractante se angajează să plaseze efective adecvate şi în număr suficient pentru exercitarea controlului şi pentru supravegherea frontierelor externe. Un control similar se exercită la frontierele externe. 

Aplicarea teritorială a Convenţiei Schengen este limitată la teritoriul european. 

Comitetul Executiv este însărcinat cu supervizarea aplicării Convenţiei, dar aceasta nu precizează şi normele de aplicare. Comitetul nu beneficiază de puteri legislative, nu este reglementat juridic, dar cu toate acestea el este acceptat ca factor de decizie.

2.4.2. Măsuri compensatorii 

Convenţia a hotărât eliminarea controlului la frontierele interne, dar a introdus măsuri care să ducă la combaterea criminalităţii, a imigrării ilegale precum şi a traficului de droguri. Au fost luate măsuri pentru întărirea controlului la frontierele spaţiului Schengen, o politică comună de vize, posibilitatea aplicării controlului refugiaţilor sau azilianţilor, cooperarea poliţiilor şi a instituţiilor juridice, precum şi schimbul de informaţii între statele membre. Aceste măsuri sunt absolut necesare pentru abolirea definitivă a controlului la frontierele interne.

Întărirea controlului la frontierele externe 

Eliminarea controlului la frontierele interne va fi combinată cu întărirea şi armonizarea controlului la frontierele externe. Fiecare stat membru va direcţiona controlul frontierelor externe în acord cu standardele uniformizate şi în interesul celorlalte state Schengen.

Frontierele externe pot fi trecute, în principiu, doar pe la punctele de trecere stabilite. Toţi cetăţenii statelor Schengen şi ai Uniunii Europene pot intra în spaţiul Schengen doar făcând dovada deţinerii unui act de identitate sau paşaport. Cetăţeanul unei terţe părţi poate intra pe teritoriul Schengen pentru o vizită care să nu depăşească durata de trei luni dacă:

- posedă un document de călătorie valabil;

- este în posesia vizei, dacă aceasta este necesară;

- are suficiente mijloace de susţinere;

- nu este persoană indezirabilă;

- persoana nu este considerată o ameninţare pentru ordinea publică, securitatea naţională sau relaţiile internaţionale dintre părţile contractante;

Un străin care primeşte un permis de rezidenţă sau o viză de reîntoarcere din partea unui stat are permisiunea de tranzit.

Intrarea pe teritoriul unei părţi va fi refuzată dacă persoana aparţinând unei terţe ţări nu respectă condiţiile impuse de Convenţie, cu excepţia cazurilor în care este permis accesul din motive umanitare, în interesul naţional sau din cauza unor obligaţii internaţionale. În asemenea cazuri, admiterea acestei persoane va fi limitată la teritoriul statului care acordă intrarea. Dacă străinul se prezintă el însuşi la frontiera externă a unui alt stat parte, acestuia i se permite intrarea în tranzit, cu excepţia cazului în care numele său se află pe lista persoanelor cărora li se refuză intrarea pe teritoriul oricărui alt stat membru. 

Conceptele de “ordine publică” sau “securitate naţională” sunt interpretate în sensul legislaţiei naţionale ale fiecărui stat semnatar.

Din anul 1997, statele Schengen au luat o serie de măsuri pentru armonizarea legislativă privind întărirea controlului şi implementarea acestei legislaţii. Conform acestui cadru legal, comisiile de control sunt trimise la frontierele externe ale tuturor statelor pentru a aduna informaţii despre problemele care pot apare, despre echipamentul necesar activităţii şi, în general, despre modalitatea de efectuare a controlului. Aceste date sunt necesare pentru realizarea unor statistici, pentru analiză şi propunerea unor proceduri practice de rezolvare a problemelor. Au loc discuţii privind, pe de o parte, procedurile de aplicare a Art.5(3) al Convenţiei care se referă la deţinătorii de permise de rezidenţă, într-un stat semnatar, care sunt pe lista SIS de persoane cărora nu li se acordă dreptul de călătorie în alte state semnatare, iar pe de altă parte privind amendarea Manualului Comun şi a anexelor sale. 

Din 15 decembrie 1997, Comitetul Executiv Schengen, în conformitate cu planurile de acţiune, a decis sporirea controlului la frontierele externe ale ariei Schengen şi luarea unor măsuri concrete privind eficientizarea acestuia.

Măsurile introduse sunt următoarele:

■ desfăşurarea personalului excedentar în locurile necesare şi utilizarea echipamentelor tehnice;

■ protecţia ariilor nedeschise publicului în zona aeroporturilor în condiţiile zborurilor extra-Schengen şi transferul acestor călători;

■ acordarea de asistenţă mutuală pentru agenţii responsabili implicaţi în realizarea controlului în zona aeroporturilor şi porturilor şi pentru personalul companiilor aeriene, prin programe de schimburi bilaterale; 

■ controlul transportatorilor în zonele porturilor prevăzute cu bacuri şi feriboturi; implementarea şi încurajarea armonizării sancţiunilor aplicate transportatorilor de imigranţi ilegali în zona Schengen; 

■ sporirea controlului la frontierele cu risc;

■ schimbul de informaţii privind reţelele ilegale de imigrare şi metodele folosite, asigurarea cooperării practice între poliţie şi autorităţile responsabile de protecţia frontierelor şi cooperarea între autorităţile naţionale şi coordonarea oficială între statele Schengen;

■ înregistrarea şi amprentarea tuturor persoanelor care au intrat ilegal în spaţiul Schengen, a căror identitate nu a putut fi verificată datorită neprezentării unui document oficial şi transmiterea acestor date tuturor autorităţilor statelor membre (cu respectarea legii privind protecţia datelor personale);

■ preîntâmpinarea unor acţiuni de trecere frauduloasă în spaţiul Schengen a unor anumiţi cetăţeni străini şi a dispariţiei unor persoane cu identitate incertă înainte de clarificarea acesteia precum şi stabilirea unor măsuri unitare necesare în acest scop;

■ înlăturarea imediată a cetăţenilor străini care au intrat ilegal în spaţiul Schengen;

■ negocierile privind readmiterea unor ţări şi realizarea unor acorduri între statele Schengen, pe de o parte, şi Turcia, Republica Cehă, Slovacia, Ungaria şi Slovenia, pe de altă parte;

2.4.3. Politica vizelor comune

Intrarea pe teritoriile statelor Schengen pentru o şedere care nu depăşeşte trei luni poate fi acordată străinului care îndeplineşte următoarele condiţiile prevăzute de art.5:

a) posedă un document sau documente valabile stabilite de Comitetul executiv, care îi permit trecerea frontierei;

b) este în posesia unei vize valabile, dacă aceasta este cerută;

c) prezintă, dacă este cazul, documentele care justifică scopul şi condiţiile şederii planificate şi dispune de mijloace suficiente de subzistenţă atât pentru şederea propusă, cât şi pentru întoarcerea în ţara de provenienţă sau pentru tranzitul spre un stat terţ în care admiterea sa este garantată, sau este în măsură să dobândească în mod legal aceste mijloace;

d) nu este semnalat ca inadmisibil;

e) nu este considerat o ameninţare pentru ordinea publică, securitatea naţională sau relaţiile internaţionale ale uneia dintre Părţile Contractante. 

Intrarea pe teritoriile Părţilor Contractante trebuie să fie refuzată străinului care nu îndeplineşte toate aceste condiţii, în afară de cazul în care una dintre părţi consideră că este necesar să se deroge de la acest principiu pentru motive umanitare sau de interes naţional, sau în baza obligaţiilor internaţionale. În acest caz, admiterea este limitată la teritoriul Părţii Contractante în cauză, care trebuie să informeze despre aceasta celelalte Părţi Contractante.

Este admis pentru tranzit străinul care este titular al unui permis de şedere sau al unei vize de întoarcere eliberate de una din Părţile Contractante sau, dacă este necesar, al ambelor documente, în afară de cazul în care figurează pe lista naţională a persoanelor semnalate ca inadmisibile a Părţii Contractante la ale cărei frontiere externe se prezintă.

Principalele norme aplicabile în politica vizelor comune sunt:

(1) Se instituie o viză uniformă, valabilă pe teritoriile tuturor Părţilor Contractante. Această viză, a cărei durată de valabilitate este reglementată de articolul 11, poate fi eliberată pentru o şedere de cel mult trei luni.

(2) Până la instituirea unei astfel de vize, Părţile Contractante îşi recunosc vizele naţionale, dacă eliberarea lor se efectuează în temeiul condiţiilor şi criteriilor comune determinate conform dispoziţiilor pertinente ale prezentului capitol.

(3) Prin derogare de la dispoziţiile paragrafelor 1 şi 2, fiecare Parte Contractantă îşi rezervă dreptul de a restrânge valabilitatea teritorială a vizei, în acord cu modalităţile comune determinate conform dispoziţiilor pertinente ale capitolului privind vizele .

Viza instituită poate fi:

■ o viză de călătorie valabilă pentru una sau mai multe intrări, fără ca durata unei şederi neîntrerupte sau durata totală a şederilor succesive, calculată de la data primei intrări, să depăşească trei luni pe semestru;

■ o viză de tranzit care permite titularului său tranzitarea teritoriilor Părţilor Contractante o dată, de două ori sau, în mod excepţional, de mai multe ori, pentru a se deplasa pe teritoriul unui stat terţ, fără ca durata unui tranzit să depăşească cinci zile.

■ Dispoziţiile anterioare nu exclud posibilitatea ca, în cursul semestrului avut în vedere, o Parte Contractantă să elibereze, în caz de nevoie, o nouă viză a cărei salabilitate să fie limitată la teritoriul său .

Străinii care posedă o “viză uniformă” şi intră legal pe teritoriul unui stat-parte se poate deplasa liber pe teritoriul tuturor statelor-părţi în perioada de valabilitate a vizelor cu respectarea condiţiilor de intrare. Străinii care nu fac obiectul obţinerii vizelor se pot deplasa liber pe teritoriul statelor-părţi pe o perioadă de maxim 3 luni, în timp de 6 luni de la data primei intrări. Fiecare stat membru poate extinde durata celor trei luni a vizitei în circumstanţe excepţionale, ori prin implementarea unor acorduri bilaterale încheiate înaintea intrării în vigoare a Acordului Schengen.

Unui străin care a obţinut dreptul de rezidenţă din partea unui stat, împreună cu un permis şi un document de călătorie, i se poate permite accesul liber pe teritoriul ţărilor-părţi, pe o perioadă de trei luni. Ca o condiţie a accesului liber în spaţiul Schengen, rezidentul trebuie să aibă suficiente mijloace de susţinere şi să nu fie considerat o ameninţare pentru ordinea publică, securitatea naţională sau relaţiile internaţionale ale oricărui stat-parte.

Deţinătorul de viză pe o perioadă mai mare de trei luni nu poate intra în aria altor state Schengen. Fiecare stat îşi rezervă dreptul, în legislaţia sa naţională, să permită accesul unei persoane sau să stabilească durata vizei. Această viză naţională permite posesorului să tranziteze teritoriul altor state-părţi în cazul întoarcerii în ţara care a acordat viza cu durată lungă, cu respectarea condiţiilor generale de intrare. Un străin care are intrarea legală pe un teritoriu al unui stat membru este obligat să-şi declare el însuşi autorităţilor competente ale statului respectiv intrarea pe teritoriul său. O asemenea declaraţie trebuie dată la intrare sau în termen de trei zile de la intrarea pe teritoriul statului respectiv. Obligativitatea declaraţiei o are şi rezidentul unui anumit stat membru.

Un străin care nu îndeplineşte condiţiile stabilite pe un anumit teritoriu naţional trebuie să părăsească imediat întreg spaţiul Schengen. În eventualitatea că deţine un permis de rezidenţă al unui stat membru, el trebuie să intre în spaţiul statului respectiv fără întârziere. 

Statele membre trebuie să comunice Comitetului Executiv o listă a documentelor necesare care să permită acordarea rezidenţei permanente sau a rezidenţei temporare şi accesul liber conform Art.21 al Convenţiei.

Politica comună a vizelor prezintă două caracteristici importante:

- lista comună a unor terţe ţări a căror naţiuni sunt subiecte comune pentru toate statele Schengen în cazul obţinerii vizelor;

- introducerea unor vize uniforme valabile pe teritoriul tuturor statelor Schengen; 

Odată cu acordarea libertăţii de mişcare tuturor străinilor în spaţiul Schengen existenţa unor tipuri diferite de vize în ţările membre generează riscuri specifice în domeniul imigrării ilegale pentru fiecare stat membru. Pentru limitarea acestor riscuri este necesară o politică comună de vize, armonizată în acord cu Art.9 al Convenţiei.

Substanţa politicii comune de vize constă într-o listă comună a unor terţe ţări care au aranjamente comune în domeniul vizelor cu toate ţările Schengen. Această listă comună, care este confidenţială, cuprinde circa 125 de state şi este respectată în toate statele Schengen. În plus, este indicată lista ţărilor care sunt exceptate de la obţinerea vizelor obligatorii în toate ţările membre şi ţările care au diferite reglementări divergente privind regimul vizelor. 

Obiectivul Art.9 este armonizarea legislativă, atât pentru partea pozitivă a listei cât şi pentru cea negativă, şi reducerea gradată a ariei gri dintre aceste state până la stabilirea unui consens. Comitetul Executiv Schengen a decis din anul 1999 începerea aplicării măsurilor de armonizare şi implementare legislativă în domeniu prin, pe de o parte, măsurile privind exceptarea unor ţări de la obligativitatea obţinerii vizelor şi, pe de altă parte impunerea necesităţii vizelor, în toate ţările Schengen, pentru Bosnia-Herţegovina, Jamaica, Kenya şi Malawi, care au fost supuse, până în prezent, unor regimuri diferite în fiecare stat membru. 

Un alt element al armonizării este introducerea unui regim uniform de vize valabil pe întreg spaţiul Schengen. Este un mare beneficiu obţinut de cetăţenii statelor terţe care, până la 25 martie 1995, erau obligate să obţină vize Schengen de la fiecare stat membru pe care intenţionau să-l viziteze. Această viză uniformă este valabilă pentru o şedere de trei luni şi permite deţinătorului circulaţia liberă pe întreg teritoriul Schengen. Această viză poate fi obţinută de la autorităţile diplomatice şi consulare ale părţilor contractante. Fiecare stat membru poate, în mod excepţional, să resticţioneze valabilitatea vizei şi accesul pe teritoriul său în acord cu reglementările comune. Viza trebuie să îndeplinească o serie de cerinţe necesare protecţiei împotriva imitării şi falsificării.

În acest context, Convenţia Schengen nu oferă facilităţi deţinătorilor de vize doar pentru călătorii, ci şi rezidenţilor legali în spaţiul Schengen ai unor terţe ţări: o persoană care posedă un permis de rezidenţă din partea unui stat membru poate să se deplaseze liber, timp de trei luni, pe întreaga arie Schengen. Aceasta reprezintă un pas înainte în domeniul vizelor, de exemplu fiind reglementată vizitarea unei ţări Schengen de către o clasă de elevi de şcoală aparţinând unui stat vecin. 

Regimul Schengen al vizelor se aplică cetăţenilor aparţinând unei terţe ţări, rezidenţi într-o ţară nemembră Schengen, care solicită un permis de rezidenţă pe termen scurt. Cetăţenii unor terţe ţări rezidenţi pe teritoriul Uniunii Europene pot beneficia de o viză uniformă, valabilă în spaţiul Schengen, pe o durată de trei luni. În momentul actual permisul de rezidenţă este echivalent cu o viză şi nu este nevoie de obţinerea alteia. Pentru deţinătorii de permise şi vize de lungă şedere fiecare stat membru poate să conserve şi să facă apel la legislaţia proprie privind imigraţia, luând în consideraţie şi securitatea celorlalte state membre. 

Cu toate acestea, Convenţia nu prevede necesitatea menţinerii sau stabilirii procedurilor de identificare sau înregistrare. Problemele pot apare în acele state unde asemenea cerinţe nu există. 

Pentru realizarea politicii de armonizare a sistemului de vize, statele Schengen şi-au stabilit un număr de obiective care trebuiesc realizate: reducerea listei de ţări care aplică sisteme diferite de vize, aplicarea identică a vizelor în conformitate cu Art.17 al Convenţiei şi armonizarea listei de documente recunoscute pe care se aplică vizele Schengen.

2.4.4. Combaterea emigraţiei clandestine

Sub rezerva obligaţiilor care decurg din aderarea la Convenţia de la Geneva din 28 iulie 1951 privind statutul refugiaţilor, modificată prin Protocolul de la New York din 31 ianuarie 1967, Părţile Contractante se angajează să introducă în legislaţiile lor naţionale următoarele dispoziţii:

■ Dacă unui străin i se refuză intrarea pe teritoriul uneia dintre Părţile Contractante, transportatorul care l-a adus la frontiera externă pe cale aeriană, maritimă sau terestră este obligat să îşi asume din nou răspunderea pentru el, fără întârziere. La cererea autorităţilor de supraveghere a frontierei, el trebuie să îl ducă înapoi pe străin în statul terţ din care a fost transportat, în statul terţ care a eliberat documentul de călătorie cu care acesta a călătorit, sau în orice alt stat terţ în care are intrarea garantată;

■ Transportatorul este obligat să ia toate măsurile necesare pentru a se asigura că străinul transportat pe cale aeriană sau maritimă se află în posesia documentelor de călătorie cerute la intrarea pe teritoriile Părţilor Contractante;

■ Sub rezerva obligaţiilor care decurg din aceeaşi Convenţie privind statutul refugiaţilor, Părţile Contractante se angajează să instituie sancţiuni împotriva transportatorilor care transportă pe cale aeriană sau maritimă, dintr-un stat terţ spre teritoriul lor, străini care nu posedă documentele de călătorie necesare.

Părţile Contractante se angajează să instituie sancţiuni adecvate împotriva oricărei persoane care, în scopul de a obţine un folos material, ajută sau încearcă să ajute un străin să intre sau să rămână pe teritoriul unei Părţi Contractante prin încălcarea legislaţiei acelei Părţi Contractante privind intrarea sau şederea străinilor. Dacă o Parte Contractantă ia cunoştinţă despre asemenea fapte care constituie o încălcare a legislaţiei altei Părţi Contractante, trebuie să o informeze pe aceasta din urmă.

2.4.5. Dreptul de azil

Părţile Contractante îşi reafirmă obligaţiile asumate prin Convenţia de la Geneva din 28 iulie 1951 privind statutul refugiaţilor, modificată prin Protocolul de la New York din 31 ianuarie 1967, fără nici o restricţie geografică a domeniului de aplicare a acestor texte, precum şi angajamentul de a coopera cu serviciile Înaltului Comisar al Naţiunilor Unite pentru refugiaţi în vederea aplicării acestor acte.

Părţile Contractante se obligă să asigure examinarea fiecărei cereri de azil depuse de un străin pe teritoriul uneia din ele.

Această obligaţie nu implică şi îndatorirea Părţii Contractante de a-l autoriza în toate cazurile pe solicitantul de azil să intre sau să rămână pe teritoriul ei.

Orice Parte Contractantă păstrează dreptul de a refuza intrarea sau de a expulza un solicitant de azil spre un stat terţ, în baza legislaţiei sale naţionale şi în conformitate cu angajamentele sale internaţionale.

Oricare ar fi Partea Contractantă căreia străinul îi adresează cererea de azil, responsabilitatea examinării cererii revine unei singure Părţi Contractante. Această dispoziţie nu împiedică Părţile Contractante să îşi păstreze dreptul de a examina o cerere de azil pentru motive speciale care ţin mai ales de dreptul intern, chiar dacă responsabilitatea, în sensul prezentei Convenţii, revine unei alte Părţi Contractante.

Părţile Contractante au obligaţia să determine cât mai repede căreia dintre ele îi revine responsabilitatea examinării unei cereri de azil. Dacă o Parte Contractantă, care nu este responsabilă potrivit Art. 30, este sesizată cu o cerere de azil de către un străin care se află pe teritoriul său, această Parte poate solicita Părţii Contractante responsabile să preia solicitantul de azil, în vederea examinării cererii sale de azil.

Fiecare Parte Contractantă transmite tuturor celorlalte Părţi Contractante, la cererea acestora, datele deţinute cu privire la un solicitant de azil, care sunt necesare pentru:

- determinarea Părţii Contractante responsabile pentru examinarea cererii de azil;

- examinarea cererii de azil;

Aceste date se pot referi numai la: - identitatea (nume şi prenume, numele purtat anterior - dacă este cazul porecle sau pseudonime, data şi locul naşterii, cetăţenia actuală şi cea anterioară a solicitantului de azil şi, dacă este cazul, a membrilor familiei sale); - documentele de identitate şi de călătorie (referinţele, perioadele de valabilitate, datele eliberării, autorităţile care le-au eliberat, locul eliberării etc.); - alte elemente necesare pentru stabilirea identităţii solicitantului; - locurile de şedere şi itinerariile călătoriilor; - permisele de şedere sau vizele eliberate de o Parte Contractantă; - locul depunerii cererii de azil; - dacă este cazul, data prezentării unei cereri de azil anterioare, data prezentării cererii actuale, stadiul în care se află procedura, conţinutul deciziei luate.

De asemenea, o Parte Contractantă poate solicita altei Părţi Contractante să îi comunice motivele invocate de solicitantul de azil în sprijinul cererii sale şi, dacă este cazul, motivele deciziei luate în privinţa cererii. Partea Contractantă solicitată apreciază dacă poate da curs cererii care i-a fost prezentată. În toate cazurile, comunicarea acestor informaţii este condiţionată de consimţământul solicitantului de azil. Schimbul de informaţii se efectuează la cererea unei Părţi Contractante şi nu poate avea loc decât între autorităţile a căror desemnare a fost comunicată Comitetului executiv de fiecare Parte Contractantă.

2.5. Convenţia de la Dublin

Eliminarea controlului la frontiere a făcut să reapară teama privind două fenomene care pot deveni la un moment dat incontrolabile, pe de o parte, migraţia internă şi, pe de altă parte, solicitarea de azil. În anul 1989, preşedinţia franceză a propus adoptarea unei Convenţii privind grupurile de imigranţi ad-hoc şi responsabilităţile privind aplicarea procedurilor de obţinere a azilului. Această Convenţie reprezenta o tratare extinsă a Art. 28-38 din Convenţia Schengen. În iunie 1990, Convenţia privind dreptul de azil şi statutul refugiaţilor, cunoscută sub numele de Convenţia de la Dublin, a fost semnată de 12 dintre statele membre ale Comunităţii Europene, ea intrând în vigoare la 1 septembrie 1997. În Austria şi Suedia, Convenţia a intrat în vigoare la 1 octombrie 1997, iar în Finlanda, la 1 ianuarie 1998.

Convenţia stabileşte principiul că un singur stat membru este responsabil pentru aplicarea regulilor de azil pentru un caz dat, acest stat putând să hotărască ce ţări pot să beneficieze de dreptul de azil. 

Semnarea Convenţiei a adus în prim plan totalitatea deficienţelor existente la nivel european în domeniul azilului. Convenţia nu prevede un regim de armonizare a legislaţiei în domeniu, ea mai degrabă prevede coordonarea acestor acţiuni. 

 

2.6. Sistemul instituţional creat în baza Convenţiei Schengen

În baza Acordului Schengen şi a Convenţiei de aplicare a Acordului au fost create două organisme principale: Comitetul Executiv pentru implementarea acestui acord şi Sistemul de Informare Schengen (SIS).

2.6.1. Comitetul Executiv 

Comitetul executiv, organism executiv propriu instituit pentru implementarea Acordului, este compus din miniştri ai părţilor contractante, reprezentanţii Norvegiei şi Islandei, precum şi din observatori ai Comisiei Europene şi Secretariatului General al Consiliului European. Acest comitet deţine întreaga putere, iar deciziile sunt luate în unanimitate. El adoptă deciziile obligatorii care trebuie implementate în toate ţările Schengen. Aceste reguli sunt nominalizate la nivelul individual al statelor, fiind particularizate la un anumit grup de străini sau persoane cărora li se aplică legile criminalităţii internaţionale.

2.6.2. Sistemul de Informare Schengen (SIS)

Părţile Contractante au realizat şi administrează un sistem de informare comun, denumit Sistemul de Informare Schengen, compus dintr-o secţiune naţională în fiecare Parte Contractantă şi un serviciu de asistenţă tehnică. Sistemul de Informare Schengen permite autorităţilor desemnate de Părţile Contractante ca, prin intermediul unei proceduri de căutare automată, să aibă acces la semnalările cu privire la persoane şi obiecte pentru controale la frontieră şi verificări, precum şi pentru alte controale ale poliţiei şi autorităţilor vamale exercitate în interiorul ţării conform dreptului intern, cât şi, în cazul categoriei persoanelor care nu au acces la acordarea vizelor şi a permiselor de şedere, precum şi pentru supravegherea străinilor în cadrul aplicării dispoziţiilor privind circulaţia persoanelor din prezenta convenţie Schengen.

Fiecare Parte Contractantă creează şi administrează, în nume propriu şi pe riscul său, secţiunea sa naţională din Sistemul de Informare Schengen, al cărei fişier de date va fi identic cu fişierele celorlalte secţiuni naţionale ale fiecărei Părţi Contractante, prin recurgerea la serviciul de asistenţă tehnică. Pentru a permite transmiterea rapidă şi eficientă a datelor, fiecare Parte Contractantă se conformează, din momentul creării secţiunii sale naţionale, protocoalelor şi procedurilor stabilite de comun acord de Părţile Contractante pentru serviciul de asistenţă tehnică. Fişierul de date al fiecărei secţiuni naţionale va servi la căutarea automată pe teritoriul fiecărei Părţi Contractante. Consultarea fişierelor de date din secţiunile naţionale ale altor Părţi Contractante nu va fi posibilă.

Crearea Sistemului de Informare Schengen apare ca o măsură particulară prin care să se compenseze eliminarea controlului la frontierele interne şi care să ducă la intensificarea cooperării poliţiei statelor semnatare în domeniul prevenirii şi combaterii crimei. Sistemul de Informare Schengen (SIS) este operaţional de la 1 decembrie 1997 în 10 dintre ţările semnatare. 

Controlul standard la frontierele externe se structurează pe două nivele. Primul se referă la controlul tuturor pasagerilor, inclusiv al cetăţenilor ţărilor Uniunii Europene, încercându-se stabilirea identităţii acestora pe baza documentelor de călătorie. Al doilea nivel este mult intensificat fiind rezervat cetăţenilor unor terţe state, ceea ce implică consultarea SIS.

Acest sistem computerizat (care are sediul central la Strasbourg) conţine, pe lângă alte elemente, date despre străinii (cetăţeni care nu aparţin UE) cărora li se refuză intrarea în spaţiul Schengen. SIS este, de fapt, partea cea mai vulnerabilă a mecanismului Schengen. Siguranţa controlului la frontierele externe este pusă în dificultate de teama persistentă privind fluxul ilegal de imigranţi şi refugiaţi. Din punctul de vedere al protecţiei drepturilor omului, SIS poate face o slabă distincţie între diferitele persoane cărora li se refuză intrarea în spaţiul Schengen datorită catalogării acestora ca persoane ce reprezintă ameninţări la ordinea publică (de exemplu, persoane implicate în activităţi criminale şi urmărite de autorităţi sau imigranţi nedoriţi). Informaţiile de care dispune SIS sunt transmise de către autorităţile naţionale şi centralizate în oficii ale statelor contractante (Sistemul Naţional de Informaţii Schengen - NSIS). Responsabilitatea pentru acurateţea informaţiilor stocate de SIS revine autorităţilor naţionale.

Doar informaţii privind un număr limitat de puncte de interes pot fi stocate pentru o asemenea persoană, de exemplu: nume şi prenume, trăsături fizice, semne particulare, prima literă al celui de-al doilea prenume, data şi locul naşterii, sexul, naţionalitatea, dacă persoana respectivă este înarmată, dacă este violentă, obiectivele sale, motivul semnalării, măsura care trebuie luată. 

Sistemul de Informare Schengen cuprinde şi datele privind obiectele căutate pentru a fi sechestrate sau pentru a fi utilizate ca probe într-o procedură penală.

Dacă în urma unei căutări se descoperă existenţa unei semnalări privind un obiect găsit, autoritatea care a constatat semnalarea contactează autoritatea semnalantă pentru a conveni asupra măsurilor necesare. În acest scop, pot fi transmise, în conformitate cu prezenta Convenţie, şi date cu caracter personal. Măsurile care urmează să fie luate de Partea Contractantă care a găsit obiectul trebuie să fie conforme cu dreptul său naţional.

Se introduc categoriile de obiecte enumerate mai jos: - vehiculele cu motor cu o capacitate cilindrică mai mare de 50 cmc furate, deturnate sau pierdute; - remorcile şi rulotele care au o masă netă mai mare de 750 kg, furate, deturnate sau pierdute; - armele de foc furate, deturnate sau pierdute; - documentele în alb furate, deturnate sau pierdute; - documentele de identitate eliberate (paşapoarte, acte de identitate, permise de conducere) furate, deturnate sau pierdute; - bancnotele (bilete înregistrate).

Una din condiţiile care trebuie îndeplinită de un stat pentru a deveni membru Schengen, pe lângă faptul că trebuie să fie membru al Uniunii Europene, este aceea a existenţei legislaţiei naţionale privind protecţia datelor. Pentru unele ţări (Italia şi Grecia), o legislaţie incompletă în acest domeniu reprezintă un motiv de amânare a declarării funcţionalităţii Convenţiei Schengen pe teritoriul lor. 

Fiecare Parte Contractantă adoptă, în ceea ce priveşte secţiunea sa naţională din Sistemul de Informare Schengen, măsurile necesare pentru:

- a preveni accesul oricărei persoane neautorizate la instalaţiile utilizate pentru prelucrarea datelor personale (verificarea accesului la aceste instalaţii);

- a preveni citirea, copierea, modificarea sau eliminarea suporturilor de date de către persoane neautorizate (controlul suporturilor de date);

- a preveni introducerea neautorizată unor date în fişier şi orice consultare, modificare sau ştergere neautorizată a unor date personale introduse în fişier (controlul introducerii datelor);

- a preveni utilizarea sistemului de prelucrare automată a datelor de către persoane neautorizate prin intermediul echipamentelor de transmitere de date (controlul utilizării);

- a garanta că, în ceea ce priveşte utilizarea unui sistem automat de prelucrare a datelor, persoanele autorizate au acces numai la datele pentru care sunt responsabile (controlul accesului);

- a garanta că se pot controla şi stabili autorităţile cărora li se pot transmite datele personale prin echipamentul de transmitere a datelor (controlul transmiterii);

- a garanta că se poate controla şi stabili a posteriori care date personale au fost introduse în sistemul de prelucrare automată a datelor, precum şi momentul şi persoana care le-a introdus (controlul introducerii datelor);

- a preveni citirea, copierea, modificarea sau ştergerea datelor personale în timpul transmiterii lor sau a transportului suporturilor de date (controlul transportului).

Fiecare Parte Contractantă trebuie să ia măsuri speciale pentru a asigura securitatea datelor atunci când acestea sunt transmise către servicii situate în afara teritoriilor Părţilor Contractante. Aceste măsuri trebuie comunicate autorităţii comune de control. Pentru prelucrarea datelor în secţiunea sa naţională din Sistemul de Informare Schengen, fiecare Parte Contractantă poate desemna numai persoane cu calificare specială, supuse controalelor de securitate. Fiecare Parte Contractantă suportă costurile creării şi utilizării secţiunii naţionale din Sistemul de Informare Schengen.

Sistemul de Informare Schengen răspunde în faţa unei Autorităţi de control comune (Joint Control Authority - JCA), care este un sistem independent, responsabil de funcţionarea eficientă a sistemului şi de controlul său democratic. O altă sarcină a JCA este aceea de informare a publicului. 

Datorită restricţionării informaţiilor care pot fi introduse şi accesate în SIS, a fost nevoie de dezvoltarea altor sisteme de date, cum ar fi SIRENE (Supplementary Information Request at the National Entry). Au mai fost concepute şi intrate în utilizarea curentă alte sisteme de stocare şi schimb de date, cum ar fi EURODAC, Sistemul European de Informaţii (EIS), sistemul de informaţii al EUROPOL, acesta din urmă diferind de SIS prin tipul de date stocate. 

Un obiectiv principal al Comitetului Executiv, aflat mereu în actualitate, este modernizarea SIS, fapt considerat esenţial pentru integrarea statelor fondatoare a Uniunii Paşapoartelor Nordice în cadrul Schengen şi pentru intrarea în vigoare a Convenţiei în aceste ţări. Astfel, o discuţie privind sistemul SIS II a fost demarată încă din 1996, privind punerea în practică a ultimelor dezvoltări tehnologice, inclusiv accesul la Internet.

2.7. Comparaţii între cadrul Convenţiei Schengen şi cel al Tratatului Uniunii Europene privind regulile care guvernează libera circulaţie a persoanelor

Acordul Schengen îşi propune aceleaşi obiective care se regăsesc în articolele 7a şi 8a ale Tratatului Uniunii Europene. Ca rezultat al dezvoltărilor la care a fost supusă libera circulaţie a persoanelor, în momentul actual există două două tipuri de regiuni şi două tipuri de legislaţie în Europa; statele Schengen au introdus un sistem ce garantează atât libertatea conferită de Art. 7a cât şi măsurile necesare compensatorii. La nivel european, nici realizarea liberei circulaţii a persoanelor şi nici a măsurilor compensatorii nu au atins un nivel comparabil de garantare. Disputele au apărut în interpretarea Art. 7a. 

Metoda aleasă de statele Schengen pentru crearea unui statut legal în domeniu este realizarea unei convenţii internaţionale. Aceasta înseamnă că Acordul Schengen este un tratat aflat sub legislaţia internaţională şi pus în practică de statele membre Schengen în conformitate cu tratatele Comunităţii Europene.

Relaţionarea dintre tratatul aflat sub legislaţia internaţională şi legislaţia individuală a statelor membre este în mod esenţial determinată, nu prin prioritatea dispoziţiilor legislative comunitare asupra dispoziţiilor naţionale, ci în primul rând prin diferitele principii pe care statele membre le aplică tratatelor guvernate de legislaţia internaţională. Curtea Europeană de Justiţie nu are competenţe privind revizuirea şi interpretarea acestor acorduri şi de aceea nu este posibilă garantarea faptului că aceste acorduri sunt uniform aplicate şi interpretate, în afara expresiei pe care le-o conferă toate statele membre. În particular, aceste probleme pot apare datorită faptului că tratatele internaţionale semnate de diferite părţi intră în vigoare numai prin cooperări interguvernamentale, fără existenţa unui proces legislativ transparent, adoptat pentru actele Comunitare, fără amestecul Parlamentului European, fără un scrutin democratic şi având o eficienţă redusă. Acordurile între parlamentele naţionale nu pot compensa aceste deficienţe. Ele pot doar adopta sau respinge textul propus, nu şi modifica conţinutul acestuia.

Controlul va fi menţinut şi întărit la frontierele externe, fără discriminări între statele membre UE şi cele care nu sunt membre. Această practică se manifestă contrar prevederilor Art. 7 al Tratatului European. Mai mult, Curtea de Justiţie a dispus în cazul Comisia versus Belgia că realizarea controlului la frontiere poate să nu fie sistematic, arbitrar sau neapărat restrictiv, iar în cazul Comisia versus Olanda, Curtea a dispus că verificarea frontierelor poate fi limitată doar la controlul identităţii unor cetăţeni comunitari. 

Convenţia recunoaşte competenţele Comunitare, iar termenul de “străin” se referă doar la cetăţenii necomunitari. Prin scopul său aplicat liberei circulaţii a persoanelor, Convenţia Schengen reglementează doar circulaţia străinilor. Cu toate acestea, în familia membrilor UE se pot întâlni naţionalităţi care sunt considerate “străine”, dar care se bucură de dreptul la intrare liberă şi dreptul la rezidenţă al legilor Comunitare, astfel încât nu mai este clar ce dimensiune este acoperită prin Convenţia Schengen. 

Potrivit Art. 142 al Convenţiei Schengen, la încheierea acesteia între statele membre ale Comunităţii Europene, din punctul de vedere al ariei în care nu se mai realizează controale interne, părţile contractante s-au pus de acord asupra prevederilor articolelor care trebuie eliminate sau amendate în lumina noilor realităţi. Părţile contractante au luat în considerare faptul că prevederile Convenţiei impun o cooperare mai extinsă. Toate prevederile care încalcă acordurile statelor membre ale Comunităţii Europene trebuie, în mod imperios, adaptate. 

Potrivit prevederilor Art. 3(4) al Convenţiei Schengen doar controlul la frontieră şi formalităţile sale sunt interzise. Eliminarea controlului persoanelor care trec frontiera internă nu privează de drepturi şi nu exonerează de răspunedere autorităţile competente, prevăzute în legislaţia proprie a unui stat membru. Pe teritoriul propriu, fiecare stat membru îşi păstrează dreptul de a realiza controlul potrivit propriei legislaţii în vigoare. Controlul trebuie realizat fără discriminare, dar impunerea acestuia şi pedepsele care se pot aplica în conexiune cu acesta la trecerea frontierelor interne sunt în contradicţie cu prevederile Art. 7a ale Tratatului European.

În concluzie, se poate deduce faptul că Acordul, Convenţia Schengen şi al “Treilea Pilon” sunt inspirate de aceleaşi premise. Ambele doresc crearea unei pieţe interne libere care să cuprindă şi libera circulaţie a persoanelor (Art.8a al Tratatului European) şi/sau relaxarea controlului persoanelor la frontiere (Art.2 al Convenţiei Schengen). În opinia analiştilor, abolirea controlului la frontierele interne poate cauza un deficit de securitate, ceea ce impune introducerea unui regim compensator. Schengen şi al “Treilea Pilon” stabilesc un set de reglementări care să compenseze acest deficit de securitate. În al doilea rând, Schengen nu trebuie privit ca un acord definitiv. Obiectivul final este integrarea sa în Tratatul Uniunii Europene – Tratatul de la Amsterdam.

 

2.8. Critici aduse Acordului şi Sistemului de Informare Schengen

Nici Curtea de Justiţie şi nici Parlamentul European nu au putere în relaţia cu Acordul Schengen, nu se realizează nici un control parlamentar în acest domeniu şi nici nu se preconizează vreunul. Controlul juridic prin intermediul Curţilor naţionale este o altă problemă. În cazul în care se invocă faptul că o măsură sau o dispoziţie naţională este contrară regulamentelor sau deciziilor Comitetului Executiv, este dificil de dat un verdict de către o Curte naţională atunci când decizia a fost deja dată. Desigur, Curtea Europeană de Justiţie, dacă ar avea competenţe în aplicarea Convenţiei Schengen, ar putea face faţă unor asemenea probleme, dar ar trebui să aibă înalta autoritate de a decide dacă o reglementare sau o decizie dată de către Comitetul Executiv este compatibilă cu reglementările Comunitare (Art. 134 al Convenţiei), în special privind dreptul la libera circulaţie sau alte drepturi fundamentale ale omului pe care Uniunea Europeană consideră că le respectă şi le protejează. Guvernul danez a decis să propună două protocoale privind jurisdicţia Curţii Europene de Justiţie în cazul Schengen. Prima propunere prevede împuternicirea Curţii de a rezolva disputele apărute între state pe baza Convenţiei Schengen, a Convenţiei Dublin privind statutul de azilant şi Convenţiei privind frontierele externe. A doua propunere se limitează la Convenţia Schengen, dar, ca şi în cazul primei propuneri, prevederile sale sunt excluse din jurisdicţia Curţii şi nu sunt prinse într-o procedură preliminară de discuţie. Franţa, care a ratificat Convenţia Schengen, se opune acestor propuneri, temându-se de problemele ce pot apare prin monitorizarea Comisiei Senatului.

Principalele critici aduse Acordului Schengen şi a SIS sunt cele privind lipsa răspunderii democratice, lipsa rolului Curţii Europene de Justiţie şi lipsa listei de documente comune de acces. Datorită caracterului interguvernamental al cooperării în interiorul celui de-al “Treilea Pilon”, controlul juridic şi democratic este primordial la nivel naţional. Guvernul danez, de exemplu, nu intenţionează să fie de acord, în Consiliul Uniunii Europene, cu textul obligatoriu, fără încuviinţarea propriului Parlament naţional.

2.8.1. Transparenţa în procesul de luare a deciziilor 

Lipsa transparenţei şi a deschiderii în procesul Schengen de luare a deciziilor reprezintă una dintre principalele deficienţe semnalate în întreaga istorie Schengen.

Întrunirile Comitetului Executiv nu sunt publice, cu excepţia cazurilor când se decide altfel. 

Deciziile Comitetului Executiv sunt luate în unanimitate. Doar experţii care însoţesc un ministru şi cei ai Comisiei pentru Comunităţi Europene sunt acceptaţi la şedinţe. Toate deliberările Comitetului Executiv sunt confidenţiale. 

Cu toate acestea, publicarea conţinutului deciziilor se face în acord cu legislaţia naţională a fiecărui stat membru, acest lucru realizându-se fără a prejudicia caracterul confidenţial. Lista statelor a căror cetăţeni trebuie să intre în posesia vizelor Schengen este considerată confidenţială, la iniţiativa unui singur stat semnatar – Germania. 

Rezultatul acestei confidenţialităţi este crearea unei inechităţi între grupul persoanelor care cunosc aceste decizii şi marea masă a cetăţenilor care nu le cunoaşte.

Înregistrările şedinţelor conţin minute ale întâlnirilor Consiliului Executiv, documente prezentate Comitetului Executiv, decizii, concluzii şi declaraţii, atât ale Comitetului Executiv cât şi ale propriilor membri. 

Transparenţa luării deciziilor de către Comitetul Executiv Schengen nu este reglementată. Există două segmente care decid care acte şi documente pot fi făcute publice (Comitetul Executiv şi Preşedintele). 

În final, nici o instituţie juridică nu supervizează execuţia şi interpretarea documentelor Schengen. 

 

 

2.9. Opinii ale Parlamentului European 

Opinia Parlamentului European este aceea că statele Schengen au făcut paşi importanţi în domeniul liberei circulaţii a persoanelor şi al respectării securităţii propriilor cetăţeni. Este de necontestat faptul că, în conformitate cu Art. 7a al Tratatului UE, libera circulaţie a persoanelor face parte integrantă din obiectivele Uniunii Europene. Instituţia Parlamentului European a chemat Comisia, Consiliul şi statele membre să pună în practică, prin folosirea mecanismelor comunitare, libera circulaţie a persoanelor, fie că sunt cetăţeni ai Uniunii, fie că sunt rezidenţi legali ai acesteia. Parlamentul European consideră că întărirea măsurilor de securitate aplicate tuturor rezidenţilor trebuie să fie o prioritate politică a fiecărui stat, incluzându-le aici şi pe cele Schengen. În practică, implementarea acordurilor Schengen se doreşte a fi o stavilă pusă migraţiei. Parlamentul European îndeamnă spre adoptarea unor măsuri prin care să se poată combate crima organizată, care să ducă la sporirea cooperării între autorităţile poliţieneşti şi cele judecătoreşti şi la protecţia drepturilor rezidenţilor.

Mai mult, Parlamentul European a punctat dreptul statelor membre de a reţine suspecţii la frontieră. Cu toate acestea, eliminarea controlului la frontierele interne nu a fost însoţită de introducerea unor măsuri administrative prin care realizarea acestui control să nu încalce drepturile omului. Crearea zonei Schengen nu este o scuză pentru introducerea unui control sistematic în regiunile de frontieră sau pentru sigilarea frontierelor externe. Mai mult, Parlamentul European şi-a expus punctul de vedere privind formularea Art.2(2) al Convenţiei, care permite statelor membre să închidă frontierele pentru o perioadă limitată de timp “în interesul politicii sau securităţii naţionale”, ca fiind foarte vagă, suveranitatea naţională prevalând asupra intereselor comune prin această prevedere.

În ceea ce priveşte controlul frontierelor externe, Parlamentul European a realizat un raport privind această secţiune, inclusiv analiza problemelor care pot apare. A solicitat, de asemenea, realizarea armonizării privind politica vizelor, lista ţărilor pentru care este necesară viza în spaţiul Schengen şi reglementarea comună a documentelor necesare unei călătorii şi rezidenţei. Menţinerea necesităţii vizelor şi a prevederilor privind controlul frontierelor trebuie actualizată şi în privinţa drepturilor omului privind azilul şi în ceea ce priveşte obligativitatea statelor de a respecta principiul ne-reexpedierii persoanelor. Totodată, Parlamentul European, a cerut şi abordarea termenului de “familie” oprintr-o conotaţie internaţională, termenul trebuind să acopere membrii unei familii care locuiesc la acelaşi domiciliu. 

Cooperarea politică şi administrativă la nivel european nu poate fi realizată fără un control democratic din partea Parlamentului European, fără un control juridic din partea Curţii Europene de Justiţie, transparenţă şi răspundere. În opinia Parlamentului, Schengen nu îndeplineşte aceste cerinţe şi a fost solicitată realizarea unui raport public al Comitetului Executiv. În acest scop trebuie realizat un efort care să ducă la obţinerea echilibrului între menţinerea şi protecţia drepturilor omului, existenţa unei poliţii eficiente şi respectul controlului democratic.

Parlamentul European a mai ridicat problemele înregistrării necontrolate şi a protecţiei neadecvate a cetăţenilor ce pot apare prin folosirea unor termeni vagi (obiective, pericol serios, ofensă, suspiciune, securitate internă). Convenţia Schengen nu conţine prevederi privind protecţia privată. Există legi naţionale ale părţilor semnatare care prevăd această protecţie. Una dintre problemele Schengen este aceea că aceste legi naţionale diferă mult de la o ţară la alta, având dispoziţii legale foarte complicate. 

 

2.10. Protocolul Schengen

Una din cele mai importante iniţiative ale Tratatului de la Amsterdam a fost introducerea acquis-ului Schengen în cadrul Comunitar. Decizia a venit ca o consecinţă logică a faptului că obiectivele Acordului Schengen, care a creat deja o zonă de circulaţie liberă între 13 state, coincid cu cele conţinute de noul Tratat. Unul dintre avantajele reieşite prin introducerea Schengen în cadrul comunitar este implementarea unei forme concrete de control juridic şi parlamentar. După îndelungi discuţii, propuneri şi compromisuri s-a stabilit introducerea, în cadrul Tratatului, a unui Protocol Schengen. Acesta permite Celor 13 state membre UE, cu excepţia Angliei şi Irlandei care nu au semnat Convenţia Schengen, stabilirea unei cooperări mai strânse pentru aplicarea Acordului Schengen. Această cooperare va fi desfăşurată în cadrul legal şi instituţional al Uniunii Europene, cu respectarea prevederilor tratatelor europene.

Protocolul Schengen constituie o primă încercare de aplicare a unui principiu “flexibil”, încorporat în cadrul Tratatului de la Amsterdam. 

Prin intrarea în vigoare a Tratatului de la Amsterdam, acquis-ul Schengen are aplicabilitate imediată în toate cele 13 state membre care trebuie să acţioneze pentru implementarea acestuia. Comitetul Executiv Schengen, la intrarea în vigoare a Tratatului, şi-a încetat existenţa, locul său fiind luat de Consiliul de Justiţie şi al Afacerilor Interne. Acelaşi lucru se va petrece şi cu Secretariatul Schengen care va fi integrat Secretariatului General al Consiliului. 

Încorporarea acquis-ului Schengen în cadrul Uniunii Europene nu se realizează fără probleme. Conform Protocolului, doar Consiliul este unic responsabil cu acest lucru iar deciziile trebuie luate în unanimitate. Comisia şi Parlamentul European sunt excluse de la acest proces iar eventualele lor opinii nu sunt necesare. În al doilea rând, în conformitate cu Anexa ataşată Protocolului, acquis-ul Schengen conţine circa 200 de decizii nepublicabile ale Comitetului Executiv Schengen, plus alte acte ale unor organe cărora Comitetul le-a conferit putere de decizie pentru implementarea Convenţiei. Majoritatea acestor acte conţin prevederi adoptate în secret, fără orice fel de control politic sau parlamentar din partea statelor membre. În plus, nu există anexată nici o listă de instrumente legale care să fi fost adoptată în cadrul Schengen.

Înaintea intrării în vigoare a Tratatului de la Amsterdam, bazele legale ale prevederilor ce constituie acquis-ul Schengen au fost stabilite de Consiliul celor 15 state membre, în unanimitate. Aceste prevederi au fost introduse în cadrul Tratatului EC (“Primul Pilon”- cu titlul: “Vize, azil, imigrare şi alte politici referitoare la libera circulaţia a persoanelor”) sau în Tratatul EU în al “Treilea Pilon”. 

Au fost stabilite şi o serie de instrumente legale (regulamente, decizii cadru, poziţii comune). 

Consiliul celor 13 state membre, în unanimitate, a stabilit data la care acquis-ul Schengen se va aplica tuturor statelor membre, cu toate că, deşi există semnătura acestora pe Acordul Schengen, unele nu întruneau condiţiile necesare înaintea intrării în vigoare a Tratatului de la Amsterdam. 

Unele prevederi reglementate prin acquis-ul Schengen au fost deja stabilite prin legislaţia Uniunii: regimul armelor, spălarea banilor, dreptul de azil. Cadrul general a fost stabilit prin reglementările privind vizele, imigrarea şi azilul fiind mutate în “Primul Pilon”, sub un nou titlu, în timp ce prevederile privind cooperarea poliţiei de frontieră şi asistenţa legală în cazurile de criminalitate au fost mutate în al “Treilea Pilon”. 

Grupul de lucru intitulat “acquis-ul Schengen” şi-a luat în sarcină rezolvarea unui număr de probleme care privesc încorporarea acquis-ului în cadrul Comunitar. Pe lângă acestea sunt necesare unele precizări care să ducă la determinarea cadrului Schengen între “Primul şi al Treilea Pilon”, sistemul SIS şi finanţarea acestuia, traducerea şi publicarea acquis-ului Schengen şi, ca element final, determinarea Angliei şi Irlandei de a semna acest acord.

Rolul Curţii de Justiţie trebuie să crească, aceasta trebuind să aibă un cuvânt important în aprobarea reglementărilor şi deciziilor Schengen şi în impunerea acestora în faţa Consiliului. Puterile Curţii sunt, totuşi, limitate la materia “Primului Pilon”, neavând jurisdicţie şi putere de decizie privind actele adoptate sub al “Treilea Pilon”. 

Articolul 4 al Protocolului este întocmit pentru situaţia Angliei şi Irlandei, nesemnatare ale Convenţiei Schengen şi neparticipante la acquis. Aceste ţări păstrează dreptul unui control complet al frontierelor externe şi nu pot bloca colaborarea dintre celelalte state membre. În acelaşi timp, ambele ţări pot solicita participarea la oricare prevedere Schengen. Aceasta înseamnă că pot alege aprobarea oricărei decizii, din cele 200, ale Comitetului Executiv Schengen şi a oricărei prevederi a acqius-ului.

Unele aranjamente speciale au fost stabilite pentru Danemarca, care are un alt tip de Protocol. Această ţară aplică toate măsurile acquis-ului care sunt sub cel de-al “Treilea Pilon”. Potrivit acestui tip de relaţie, prevederile Comunitare privind controlul juridic şi parlamentar nu se aplică în cazul Danemarcei.

Norvegia şi Islanda urmează o altă procedură, semnându-se un acord separat între Consiliu şi cele două state.

Este important de menţionat faptul că, potrivit Convenţiei Schengen, prevederile acesteia sunt aplicabile doar în cazul compatibilităţii cu legislaţia Comunitară: “prevederile acquis-ului Schengen sunt aplicabile doar dacă există compatibilitate totală cu legislaţia Comunitară şi a Uniunii Europene”. Acest principiu, supremaţia legii Comunitare asupra acquis-lui Schengen, constituie un garant juridic. 

Există, deci, posibilitatea ca anumite prevederi ale acquis-ului să fie anulate sau să fie nevalidate de către Curtea Europeană de Justiţie datorită incompatibilităţii cu Tratatele Europene sau cu principiile legislaţiei Comunitare.

 

2.11. Acquis-ul Schengen

Acquis-ul Schengen reprezintă o anexă a Tratatului de la Amsterdam ce cuprinde: 

1. Acordul semnat la 14 iunie 1985 între guvernele statelor Uniunii Economice Benelux, Republicii Federale Germania şi Republicii Franceze privind suprimarea graduală a controalelor la frontierele lor comune.

2. Convenţia de aplicare a Acordului de la Schengen din 14 iunie 1985 privind suprimarea graduală a controalelor la frontierele lor comune, încheiată la 19 iunie 1990, între Regatul Belgiei, Republica Franceză, Republica Federală Germania, Marele Ducat al Luxemburgului şi Regatul Olandei, ca şi Actul final şi declaraţiile comune anexate.

3. Protocoalele şi acordurile de aderare la Acordul din 1985 şi la Convenţia de aplicare din 1990 cu Italia (semnate la Paris în 27 noiembrie 1990), Spania şi Portugalia (ambele semnate la Bonn în 28 aprilie 1991), Grecia (semnate la Madrid în 6 noiembrie 1992), Austria (semnate la Bruxelles în 28 aprilie 1995) şi cu Danemarca, Finlanda şi Suedia (toate semnate la Luxemburg în 19 decembrie 1996), ca şi Actele finale şi declaraţiile anexate.

4. Deciziile şi declaraţiile adoptate de Comitetul executiv instituit prin Convenţia de aplicare din 1990 şi, de asemenea, actele adoptate în vederea implementării Convenţiei de către organele cărora Comitetul executiv le-a conferit puterea de a lua decizii.

3. România în perspectiva aderării la Uniunea Europeană

3.1. Regimul circulaţiei cetăţenilor români în spaţiul Uniunii Europene

În contextul integrării, România trebuie să depună toate eforturile necesare pentru a îndeplini criteriile de aderare la Uniunea Europeană stabilite la Copenhaga. Menţinerea regimului restrictiv de vize aplicat cetăţenilor români este percepută ca un obstacol serios în calea atingerii acestui obiectiv.

Problema este însă că astfel de restricţii au un efect foarte limitat asupra celor care se sustrag de la procedurile judiciare penale precum şi a celor care caută locuri de muncă “la negru”, şi care par să găsească modalităţi de a călători şi fără vize sau documente de călătorie corespunzătoare. De aceea, prezentul regim de vize afectează, în primul rând, cetăţenii români, cu drept legitim de călătorie în scop de afaceri, profesional, de studiu, sau ca turişti bona fide. Chiar dacă este greu de cuantificat exact, efectul restrictiv al regimului de vize asupra comerţului, serviciilor financiare şi operării societăţilor mixte este semnificativ. Oamenii de afaceri români, simplii cetăţeni, continuă să întâmpine mari dificultăţi în obţinerea vizelor pentru statele membre UE.

Demararea negocierilor de aderare cu statele candidate situate în apropierea României pot duce la restricţii suplimentare de călătorie prin introducerea regimului obligatoriu de vize pentru cetăţenii români care călătoresc în aceste state. Consultări recente cu autorităţile de resort indică faptul că un motiv pentru care s-ar considera necesară introducerea vizelor pentru cetăţenii români derivă din obligaţiile procesului de aderare la UE. Astfel, în loc să se încurajeze relaţiile de cooperare subregională, aceste măsuri pot crea noi diviziuni în spaţiul geografic european.

România se confruntă cu probleme de migraţie ilegală într-o măsură comparabilă cu cele cu care se confruntă celelalte state candidate. În acest sens, diferenţierea dintre candidaţi este nejustificată. Mai mult decât atât, în timp ce regimul de vize pentru alte state candidate face obiectul unei reconsiderări favorabile, România continuă să figureze pe “lista neagră”. 

Întrucât reglementarea Consiliului UE nr. 2317/1995 conţinând lista ţărilor ai căror cetăţeni au nevoie de viză pentru a traversa frontierele externe ale UE va face obiectul revizuirii, (după intrarea în vigoare a Tratatului de la Amsterdam), Guvernul României contează pe o decizie politică, atât la nivelul Comisiei Europene, cât şi a statelor membre pentru a scoate România de pe “lista neagră”. Acesta ar fi un prim pas spre alinierea regimului aplicat cetăţenilor români la cel aplicat cetăţenilor altor state candidate din Europa Centrală şi de Est.

Comisia Europeană va supune evaluării, la 30 ianuarie 2001, răspunsul României privind actualizarea informaţiilor şi angajamentelor în vederea ridicării efective a obligativităţii vizei de intrare în spaţiul Schengen. România este condiţionată de îndeplinirea criteriilor formulate în chestionarul Comisiei. 

Criteriile impuse de Uniunea Europeană în chestionarul trimis României sunt:

-Securizarea frontierelor; 

-Introducerea obligativităţii paşapoartelor pentru cetăţenii din Republica Moldova şi Ucraina – amânată; 

-Dotarea corespunzătoare şi optimizarea activităţii poliţiei de frontieră; 

România mai are foarte multe de realizat în domeniul securizării frontierelor. Ministerul de Interne a anunţat amânarea introducerii obligativităţii paşapoartelor pentru cetăţenii din Republica Moldova şi Ucraina. Motivele: pentru că autorităţile de la Chişinău n-au reuşit să introducă noul tip de paşapoarte securizate şi pentru că poliţia românească de frontieră nu este pregatită şi dotată pentru a preveni trecerile frauduloase de frontieră. Nu există fonduri pentru mijloace de transport, nu există echipamente de supraveghere pe timp de noapte, şi încă nu se poate discuta despre informatizarea completă a procesului de control al frontierei. Conform unor surse din Ministerul de Interne, această situaţie se poate întâlni în aproape toate punctele de control de la graniţele României. 

Pentru ca Uniunea Europeană să ridice obligativitatea vizelor pentru români, această situaţie ar trebui remediată în primele şase luni ale anului 2001. Până la jumătatea lunii ianuarie, guvernul trebuie să prezinte Comisiei Europene măsurile concrete pe care le va lua pentru securizarea frontierelor. 

 

3.2. Măsuri întreprinse de guvernul României în vederea întăririi controlului la frontieră şi stopării migraţiei ilegale

România a întreprins o serie de acţiuni concrete pe linia controlului la frontieră, a luptei împotriva crimei organizate şi corupţiei, în domeniul securităţii documentelor de călătorie şi controlului migraţiei ilegale. S-au făcut, de asemenea, eforturi considerabile pentru atingerea conformităţii adecvate cu standardele şi practicile Uniunii Europene în materie. România trebuie să preia obligaţiile internaţionale care îi vor reveni în momentul în care frontierele sale vor deveni frontiere externe ale UE.

Concluzii şi recomandări favorabile au rezultat, de asemenea, în raportul LEHNE privind regimul de vize pentru România şi Bulgaria, care a fost elaborat în iunie 1998, la cererea Parlamentului European. Raportul a fost aprobat de Parlamentul European la 10 februarie 1999. 

Din moment ce problematica vizelor este complementară - şi într-un raport de interdependenţă cu măsurile întreprinse pentru îmbunătaţirea controlului frontierelor şi a traficului la frontieră - Ministerul român de Interne lucrează în prezent la elaborarea unor proiecte concrete de modernizare a infrastructurii frontierelor şi reorganizării forţelor cu competenţă la frontieră. Proiectele vor fi transmise Comisiei Europene şi guvernelor statelor membre ale UE în vederea obţinerii unor linii de asistenţă tehnică şi financiară. Îmbunătăţirea performanţelor generale în domeniul Justiţiei şi Afacerilor Interne este o prioritate reflectată corespunzator în Programul Naţional de Aderare a României la UE, în conformitate cu prevederile Parteneriatului pentru Aderare.

Domeniul este tratat cu prioritate în proiectele de twinning viitoare şi în cadrul facilităţii “catch-up”. 

Lupta împotriva crimei organizate transfrontaliere este consemnată ca un domeniu privilegiat de cooperare în format subregional (SECI: Centrul pentru Combaterea Crimei Organizate de la Bucureşti; Cooperarea Sud-Est Europeană; Iniţiativa Central Europeană), precum şi în cadrul unor aranjamente trilaterale (ex.: România - Austria - Ungaria; România - Bulgaria - Turcia; România - Grecia - Bulgaria).

România este parte la 57 de acorduri, protocoale interguvernamentale sau interministeriale de înţelegere şi cooperare pe linia prevenirii şi combaterii crimei organizate cu 29 de state, alte 35 de documente similare fiind în diferite stadii de negociere cu 33 de state. 

Referitor la readmisia cetăţenilor care se află ilegal pe teritoriul altor state, România a încheiat 19 acorduri şi protocoale de implementare cu 13 ţări şi alte 12 astfel de documente sunt în diferite stadii de negociere, a dezvoltat o reţea de acorduri de acest tip cu 11 state membre ale UE (cu alte state membre negocierile sunt în curs de derulare, ex. Danemarca, sau pe cale de a demara), 8 state candidate şi cu alte câteva state terţe (ex. India, China). Autorităţile române fac demersuri pentru iniţierea de astfel de acorduri cu Turcia şi Iran. 

Politica de vize şi paşapoarte a României se caracterizează printr-un efort continuu de stabilire a unui echilibru între libera circulaţie a persoanelor şi controlul drastic al migraţiei ilegale în vederea diminuării “exportului” de criminalitate. Se intenţionează promovarea unui act normativ care să reglementeze eliberarea de paşapoarte pentru persoanele care au fost private de libertate pentru comiterea unor crime în străinătate, precum şi retragerea paşapoartelor emise deja pentru aceste persoane. 

Noile documente de identitate (procedeele de elaborare a documentelor de călătorie, colantele pentru vize, documentele de identitate şi carnetele de conducere) vor fi aliniate la standardele UE până la sfârşitul acestui an. 

Referitor la impunerea condiţiilor restrictive de acces pe teritoriul României al cetăţenilor care provin din ţări cu potenţial migrator ilegal semnificativ, România a adoptat o listă conţinând 85 de astfel de ţări. Legea nr.15/1996 cu privire la Statutul refugiaţilor a fost elaborată în baza normelor dreptului comunitar în materie. 

Constituţia României garantează dreptul la libera circulaţie, fiecărui cetăţean asigurându-i-se dreptul de a emigra şi de a reveni în ţară. Normele care reglementează trecerea frontierei de stat şi controlul la frontieră sunt stipulate în Legea nr. 10/1990 privind regimul paşapoartelor şi al călătoriilor în străinătate şi Legea nr. 56/1992 privind frontiera de stat şi Ordonanţa Guvernului României nr. 65/1997 privind regimul paşapoartelor din România. Prevederile celor trei legi sunt compatibile cu regulile ce se regăsesc în legislaţia în materie a ţărilor UE. Totodată, cele trei legi sunt în deplin acord cu prevederile acordurilor şi convenţiilor la care România este parte. Sunt create condiţiile pentru desfiinţarea tuturor categoriilor de vize la intrarea în România în ce priveşte ţările membre ale Consiliului Europei. România a renunţat unilateral la vizele de serviciu şi diplomatice cu majoritatea ţărilor UE.

În ce priveşte dreptul de şedere, cetăţenii străini care sunt asociaţi la societăţile comerciale ce-şi desfăşoară activitatea în România beneficiază de dreptul de şedere temporară pe o perioadă de 6 luni până la un an, care poate fi prelungită. În prezent 35500 de cetăţeni străini se află în această situaţie. O altă categorie sunt funcţionarii unor firme care şi-au deschis reprezentanţe în România. Aceştia (în prezent 1200) cât şi membrii de familie beneficiază de dreptul de şedere pe perioada cât reprezentanţa are drept de funcţionare. În plus, potrivit Hotărârii Guvernului nr. 27/1997, beneficiarii unui permis de muncă se bucură de drept de rezidenţă. În această situaţie se află peste 1000 de cetăţeni străini.

În ce priveşte dreptul de stabilire, cetăţenii străini care vin în România ca investitori sau sunt posesori ai permiselor de muncă pot solicita stabilirea domiciliului în România. Până acum au fost înregistrate aproape 4000 de asemenea cereri, dar nu există încă o instituţie care să aprobe stabilirea domiciliului cetăţenilor străini în România. Reglementări în acest sens se află înscrise, însă, în proiectul Legii străinilor, înaintat spre aprobare Parlamentului.

Acordul European prevede aplicarea unui tratament nediscriminatoriu pentru lucrătorii angajaţi legal (precum şi pentru familiile lor). Acordul prevede de asemenea posibilitatea cumulării sau transferului drepturilor de asigurare socială şi încurajează statele membre să încheie acorduri bilaterale cu România privind accesul pe pieţele muncii. În timpul celei de-a doua etape a perioadei de tranziţie, Consiliul de Asociere va examina şi alte modalităţi de a îmbunătăţi libera circulaţie a forţei de muncă.

 

3.3. Libera circulaţie a lucrătorilor

După 1989, în contextul unei legislaţii mai liberale, exportul românesc de forţă de muncă a crescut simţitor. De asemenea, România a devenit în acest sens ţară importatoare, dar într-o mai mică măsură.

În consecinţă, s-a pus problema completării legislaţiei interne şi internaţionale în materie de forţă de muncă migrantă. Atât Constituţia, cât şi principalele reglementări ulterioare au consfinţit în continuare liberalizarea circulaţiei persoanelor, atât în ce priveşte emigraţia cât şi imigraţia, şi au reglementat accesul forţei de muncă străine, plecând de la principiul egalităţii de tratament. Pe plan extern au fost încheiate peste 20 de acorduri, convenţii şi protocoale, inclusiv cu UE.

Ca atare, transpunerea dreptului comunitar în materie de liberă circulaţie a lucrătorilor nu ridică probleme deosebite pentru România, graţie politicii sale recente în materie de migraţie, politica vizând alinierea la standardele europene, dar şi controlul valului migratoriu provenit din est, determinat de poziţia sensibilă din punct de vedere geografic a ţării.

3.3.1. Circulaţia lucrătorilor migranţi

Circulaţia persoanelor în general, şi în speţă a lucrătorilor migranţi, este reglementată de legislaţia internă şi acordurile internaţionale încheiate de România, acorduri care pot completa sau favoriza regimul acestora.

a) Constituţia României garantează dreptul la libera circulaţie, fiecare cetăţean român având dreptul de a emigra şi de a reveni în ţară. Reglementările aferente sunt de competenţa Ministerului de Interne.

b) în ce priveşte imigranţii, reglementările sunt elaborate de către Ministerul de Interne în ce priveşte intrarea, şederea şi ieşirea străinilor (inclusiv a lucrătorilor migranţi şi a membrilor lor de familie) şi de către MMPS în ce priveşte accesul şi exerciţiul drepturilor legate de muncă şi de securitate socială.

3.3.2. Liberul acces şi exercitarea unei activităţi lucrative, salariale sau nesalariale în România

Legislaţia română în materie nu prevede un regim special de intrare şi şedere pentru lucrătorii imigranţi şi membrii lor de familie, comparativ cu celelalate categorii de străini.

Astfel, spre deosebire de dreptul comunitar, legea română nu condiţionează eliberarea, reînnoirea sau prelungirea permisului (dreptului) de şedere de existenţa/prelungirea unui permis (drept) de muncă, ci invers. Permisul de muncă este obţinut ulterior dreptului de şedere, iar deţinerea unui permis de muncă nu conduce la scutirea de obligaţia de a deţine un permis de şedere.

Anumite categorii pot însă beneficia de reglementări mai favorabile în virtutea activităţii lor. Astfel, în România sunt două categorii importante de lucrători imigranţi:

a) Lucrătorii imigranţi independenţi, patronii şi investitorii străini, categorie puţin numeroasă. 

În ce priveşte dreptul lor de şedere, unele categorii pot beneficia de un tratament mai favorabil în virtutea activităţii lor, respectiv:

- cetăţenii străini asociaţi la societăţile comerciale care îşi desfăşoară activitatea în România au un drept de şedere temporară între 6 luni şi un an, cu posibilitate de prelungire;

- funcţionarii firmelor cu reprezentanţe în România au un drept de şedere pe durata dreptului de funcţionare al reprezentanţei.

Cetăţenii străini care vin în România ca investitori, sau sunt posesori ai permiselor de muncă pot solicita stabilirea domiciliului în România, dar nu există încă instituţia care să aprobe acest lucru.

b) În ce priveşte salariaţii, categoria cea mai importantă, străinii beneficiază de principiul egalităţii de tratament, fiind guvernaţi, de regulă, de aceleaşi prevederi ca şi salariaţii români.

Se constată absenţa unor reglementări specifice (discriminatorii sau nu) pentru lucrătorii migranţi cu contract individual de muncă, care beneficiază astfel de drepturile şi obligaţiile salariaţilor români, inclusiv:

- schimbul de oferte şi cereri de locuri de muncă;

- utilizarea serviciilor de ocupare, atât legislaţia referitoare la şomaj cât şi cea referitoare la ANOFP (prevăzând accesul nediscriminatoriu la ocupare şi formare profesională);

- condiţiile de angajare, de muncă (inclusiv remunerare) şi de viaţă;

- sancţionarea identică a lucrătorilor ilegali, patronii respectivi fiind amendaţi indiferent de cetăţenia lucrătorilor.

Opinia Uniunii Europene exprimată în Raportul Comisiei Europene privind progresele înregistrate de România, în anii 1999 şi 2000, este următoarea: “Cu tot caracterul liberal al legislaţiei române, există totuşi o diferenţă notabilă între salariaţii români şi cei străini în ce priveşte dreptul de şomaj, modul de aplicare al legii fiind defectuos. Un nou proiect de lege ar trebui să remedieze această carenţă”.

Legislaţia română în domeniu ( HG nr.207/1997, Legea 203/1999, OU 172/2000 pentru completarea Legii 203/1999, HG nr.434/2000) prevede pentru cetăţenii străini şi cetăţenii români cu domiciliul în străinatate:

- posibilitatea de angajare cu contract individual de muncă;

- obligativitatea obţinerii (şi reînnoirii) unui permis de muncă de către patroni;

- exceptare de la obligativitatea obţinerii unui permis de muncă pentru:

- salariaţii care sunt refugiaţi cu statut legal în România (cetăţeni străini sau apatrizi);

- persoanele care nu au calitatea de salariaţi, cum ar fi patronii, investitorii, acţionarii, cei fără contract individual de muncă, categoriile fiind guvernate de alte reglementări.

- posibilitatea refuzului de eliberare a permisului de muncă în anumite cazuri, posibilitatea retragerii permisului de muncă (la retragerea actelor de identitate, faliment patron, şomaj etc.);

-perioada limitată de acordare; cu excepţia expirării perioadei legale de acordare (6 luni), încetarea valabilităţii permisului de muncă mai este determinată şi de încetarea raporturilor de muncă (prin demisie, concediere, şomaj, faliment, etc) precum şi de încetarea dreptului de intrare şi de şedere;

-posibilitatea lucrătorilor migranţi de a contesta refuzul de eliberare sau prelungire a permisului de muncă;

-imposibilitatea schimbării patronului, sectorului, activităţii în cadrul aceluiaşi permis de muncă; încetarea unor raporturi de muncă permite însă angajarea la un nou patron, pe baza unui nou permis de muncă;

-permisul de muncă vizează în principal:

- Solvabilitatea patronului, limitarea pieţei negre a forţei de muncă, o bună stare de sănătate, atestarea (fără restricţii) calificării profesionale (ultimele două condiţii fiind cerute şi românilor), considerarea situaţiei pieţei forţei de muncă (aplicată liberal, cu tot şomajul existent);

- Sectoarele de angajare: salariaţii străini au acces la toate domeniile economice, inclusiv comerţul şi transportul, precum şi la anumite domenii publice ca învăţământul, sănătatea, cultura, cercetarea ştiinţifică, dar cu avizul ministerelor respective. Li se interzice însă accesul la domeniile legate de puterea de stat, cum ar fi armata, poliţia, înalta administraţie, magistratura, etc.

- Unităţile de angajare sunt societăţi economice din sectorul public sau privat, reprezentanţe autorizate ale societăţilor comerciale şi organizaţiilor economice străine şi asimilabile acestora;

3.3.3. Drepturile membrilor de familie ai lucrătorilor imigranţi

Drepturile membrilor de familie ai lucrătorilor imigranţi nu decurg de regulă din statutul titularului, fiind determinate de legislaţia aplicabilă străinilor în general (spre deosebire de anumite prevederi ale legislaţiei comunitare).

În consecinţă, membrii de familie ai lucrătorilor imigranţi au acces la o activitate, salarială sau nu, şi la drepturile care decurg, în primul rând pe baza obţinerii dreptului de intrare şi de şedere.

Legea română nu conţine discriminări nici în materie de drept sindical, locuinţe, acces în justiţie, regim fiscal al salariaţilor şi avantaje sociale (alocaţii familiale pentru copiii rezidenţilor, ajutoare sociale pentru cei mai defavorizaţi, etc).

Spre deosebire de legislaţia comunitară, legea română nu prevede obligativitatea lucrătorului migrant titular de a deţine o locuinţă normală, condiţie a reunificării, migranţii beneficiind de un tratament egal cu cetăţenii români în materie de locuinţe.

3.4. Dreptul de a rămâne în România

Spre deosebire de legislaţia comunitară, efectuarea unei anumite perioade de muncă şi şedere legală în România nu deschide dreptul de a rămâne în România după vârsta de pensionare. 

Un drept oarecum comparabil ca efecte este posibil însă prin:

- prelungirea permisului de şedere sau stabilirea domiciliului permanent al lucrătorului migrant şi membrilor de familie în România, cu dezavantajul absenţei unui drept la pensie, chiar dacă au muncit în România;

- prevalarea de prevederile mai favorabile ale unor acorduri internaţionale încheiate în principal cu ţările din apropiere, care permit deschiderea dreptului la pensie pentru lucrătorii migranţi stabiliţi în România.

În ce priveşte acordul de asociere al României la Uniunea Europeană, acesta nu prevede un regim special şi mai favorabil pentru cetăţenii români care au lucrat în UE, comparativ cu cetăţenii din celelalte ţări terţe.

3.4.1. Dreptul de stabilire

Dreptul de stabilire intră în principal sub incidenţa competenţei de reglementare a Ministerului de Interne şi Ministerului Muncii şi Protecţiei Sociale.

În ce priveşte regimul forţei de muncă respective, legea română nu prevede un regim special faţă de lucrătorii migranţi şi membrii lor de familie stabiliţi în România. Lor li se aplică regimul de intrare şi şedere aplicabil străinilor în general, precum şi regimul de muncă prezentat anterior.

În relaţia cu Uniunea Europeană se aplică acordul de asociere care prevede:

- aplicarea legislaţiilor proprii în materie de drept de stabilire;

- egalitatea de tratament sau tratamentul nu mai puţin favorabil comparativ cu proprii cetăţeni, cu excepţia anumitor sectoare şi domenii stipulate în acord.

 

3.5. Rolul acordurilor internaţionale

Trebuie subliniat rolul acordurilor internaţionale în ameliorarea legislaţiei române, inclusiv în materie de transpunere a legislaţiei comunitare:

a) acordurile internaţionale privind drepturile omului se bucură de o poziţie privilegiată în domeniul legislativ. Astfel, se bucură de prioritate Convenţia de la Geneva privind statutul refugiaţilor, mai multe convenţii ale OIM şi Carta Socială Europeană revizuită, care sunt deja ratificate. Anumite convenţii ale Consiliului Europei (Codul European de Securitate Socială, Convenţia Europeană de Asistenţă Socială şi Medicală, Convenţia Europeană privind statutul juridic al lucrătorilor migranţi) se află în curs de ratificare.

b) cu peste 30 de ani în urmă, într-o perioadă de destindere între Est şi Vest, România a încheiat cu ţările vecine o serie de acorduri în materie de securitate socială, care conţin şi clauze referitoare la egalitatea de tratament în muncă precum şi la dreptul de a rămâne în spaţiul respectiv. Majoritatea acestor acorduri, inspirate parţial de principiile generoase ale Consiliului Europei, sunt încă în vigoare. Pe viitor se preconizează renegocierea lor în sensul unei mai bune coordonări cu dreptul comunitar.

În cadrul acestor acorduri de colaborare în domeniul problemelor sociale, lucrătorii unei Părţi Contractante aflaţi pe teritoriul celeilalte Părţi Contractante precum şi membrii lor de familie beneficiază de:

- uniformitatea reglementărilor în cadrul zonei (CEFTA);

- principiul teritorialităţii (egalităţii de tratament cu cetăţenii din statul de ocupare) în materie de legislaţie a muncii şi asigurărilor sociale;

- plata prestaţiei de asigurări sociale pe teritoriul de producere a riscului, de regulă fără decontare ulterioară între Părţile Contractante;

- însumarea vechimii în muncă realizate pe teritoriul tuturor Părţilor Contractante, în vederea deschiderii dreptului la pensie.

Multe din acordurile respective sunt în continuare valabile cu acele state sau cu statele lor succesoare.

c) în 1993, România a încheiat un Acord de Asociere cu Uniunea Europeană.

Acordul de Asociere a României la Uniunea Europeană prevede în materie de circulaţie a forţei de muncă:

- principiul egalităţii de tratament dintre lucrătorii migranţi, legal angajaţi, şi cetăţenii proprii, în ce priveşte condiţiile de muncă, remunerare sau concediere;

- accesul soţiei şi copiilor legal rezidenţi pe piaţa respectivă a muncii (cu excepţia anumitor categorii de titulari);

- aplicabilitatea legislaţiilor proprii în materie de muncă şi condiţii de muncă, fără a afecta beneficiile acordului;

- cumularea perioadelor de asigurare / angajare / rezidenţă efectuate în Statele Membre ale UE în vederea deschiderii unor drepturi (îngrijiri medicale, pensii) precum şi posibilitatea de export a prestaţiilor pe termen lung;

- exceptarea acordării de ajutor public de către România în timpul perioadei de tranziţie, în domeniile serviciilor de educaţie, de sănătate, sociale şi culturale;

- menţinerea şi posibilitatea îmbunătăţirii tratamentului mai favorabil din acordurile bilaterale existente;

- posibilitatea analizei unor modalităţi de îmbunătăţire a circulaţiei lucrătorilor, în anumite condiţii.

În schimb, Acordul nu prevede aceeaşi prioritate la ocuparea forţei de muncă, Statele Membre ale Uniunii Europene protejând în acest fel pieţele lor naţionale.

Mai mult decât atât, România este practic supusă unei discriminări puternice în comparaţie cu alte state candidate din estul şi centrul Europei, fiind pe lista neagră a UE în ce priveşte vizele, situaţie care frânează procesul de integrare.

Acordul încurajează însă statele membre UE să încheie acorduri bilaterale cu România, privind accesul pe pieţele lor naţionale de forţă de muncă. Această reglementare constituie o supapă care va putea fi folosită treptat de către România, eventual la început pentru anumite categorii de lucrători.

d) După 1989, România a mai încheiat o serie de acorduri specifice privind ocuparea forţei de muncă, cum ar fi cel cu Germania. Acordurile cu Germania prevăd pentru importul de forţă de muncă din România, egalitatea de tratament, contingentarea drastică, accesul imediat şi pe baza permiselor de muncă precum şi limitarea în timp a contractelor de muncă, unele condiţii fiind atipice pentru relaţia unui Stat Membru cu un stat asociat şi solicitant la aderare.

În concluzie, se poate aprecia că România şi-a ameliorat continuu legislaţia în acest domeniu. Cele mai multe probleme nu sunt generate de legislaţie sau de lipsa de bunăvoinţă ci de situaţia sensibilă din punct de vedere economic a ţării.

Prezintă o importanţă extremă modul de însuşire a acquis-ului comunitar în legislaţia română, strategia de transpunere legislativă urmărind două paliere:

a) unul traducând o atitudine permisivă şi prioritară faţă de resortisanţii comunitari (eventual şi din statele asociate), pe bază de reciprocitate pe cât posibil;

b) un altul exprimând o poziţie tot mai restrictivă faţă de cetăţenii din terţe state.

În acest spirit se urmăreşte:

- completarea acordului de asociere la CE cu principiile liberei circulaţii a forţei de muncă, pe baza reciprocităţii dintre România şi Statele Membre; iniţial se poate lua în considerare promovarea anumitor categorii de lucrători, urmând ca treptat libertatea de circulaţie să se generalizeze;

- elaborarea unei legi interne referitoare la libera circulaţie şi protecţia forţei de muncă imigrante şi a membrilor ei de familie, eventual doar pentru resortisanţii comunitari şi din statele asociate, bazată pe reciprocitatea de tratament; de analizat posibilitatea preluării unor reglementări din Convenţia Europeană privind statutul juridic al lucrătorilor migranţi. Această variantă este cea mai fezabilă, dar ar putea crea probleme pe relaţia cu statele (asociate sau nu) cu o emigraţie ridicată.

După cum se precizează în documentele oficiale ale guvernului României (“Strategia naţională de dezvoltare a României pe termen mediu”, elaborată în 1999) trebuie urmărite următoarele obiective:

- Adoptarea proiectului de lege privind permisele de muncă prin care s-a prevăzut eliminarea unor bariere din calea liberei circulaţii a lucrătorilor imigranţi şi un regim ameliorat al permiselor de muncă.

- Adoptarea proiectului de lege referitor la ameliorarea protecţiei sociale şi a condiţiilor minimale de muncă ale lucrătorilor români care lucrează în străinătate.

- Perfecţionarea legislaţiei interne în materie de muncă, în principal prin elaborarea unui nou Cod al Muncii, care va reglementa ansamblul normelor juridice în materie de muncă, armonizate sau coordonate cu legislaţia comunitară şi adaptate la specificul naţional.

- Eliminarea unor bariere din calea liberei circulaţii a lucrătorilor imigranţi şi un regim ameliorat al permiselor de muncă.

- Viza de muncă. Proiectul de lege privind regimul străinilor prevede remedierea unor carenţe precum şi posibilitatea intrării străinilor în România cu scopul de a munci, care deschide dreptul la o viză de angajare, cu posibilitate de prelungire.

- Crearea cadrului legislativ pentru eliminarea controlului persoanelor la frontierele interne şi îmbunătăţirea statutului juridic al străinilor în România.

- Ameliorarea protecţiei sociale şi a condiţiilor minimale de muncă ale lucrătorilor români în străinatate.

- Încheierea de noi acorduri sau renegocierea în acest scop a unor acorduri existente, referitor la regimul de circulaţie, muncă şi securitate socială al cetăţenilor Parţilor Contractante, pe baza standardelor europene în materie, prioritar cu statele asociate şi cu statele membre UE, precum şi cu alte state vecine sau în care există un număr mare de lucrători români.

- Examinarea în vederea stabilirii posibilităţilor de ratificare a Convenţiei Europene privind Statutul Juridic al Lucrătorilor Migranţi, a Consiliului Europei.

- Ameliorarea schimbului de informaţii şi consultanţei cu serviciile specializate ale statelor membre UE, respectiv ale UE.

- Dezvoltarea/întărirea instituţiilor şi structurilor responsabile pentru elaborarea şi aplicarea acestor măsuri.

 

3.6. Recunoaşterea reciprocă a diplomelor şi calificărilor

Eliminarea obstacolelor din calea liberei mişcări a persoanelor este unul din obiectivele majore ale Europei unite. Ministerul Educaţiei Naţionale a continuat în anul 1999 procesul început în 1998 menit să faciliteze mobilitatea. Astfel, s-au creat şi dezvoltat:

- Centrul Naţional de Recunoaştere şi echivalare Academică a Diplomelor, ca structură distinctă în cadrul Ministerului Educaţiei Naţionale;

- Agenţiile naţionale pentru administrarea programelor europene Socrates şi Leonardo da Vinci ca structuri cu autonomie juridică şi financiară;

- Oficiul Naţional al Burselor de Studii în străinătate.

Reţeaua informaţională a universităţilor ROEDUNET a fost organizată complet şi cuprinde, în prezent, pe lângă universităţi şi o parte a şcolilor şi liceelor. Se creează în acest fel premisele mobilităţii virtuale, unul din obiectivele viitoarei generaţii de programe europene, după anul 2000.

De asemenea, la nivel academic generalizarea creditelor transferabile permite atât recunoaşterea reciprocă a studiilor cât şi mobilitatea.

Dezvoltarea Centrului Naţional de Recunoaştere şi Echivalare Academică a Diplomelor pentru a avea capacitatea satisfacerii optime a cererii în domeniu şi recunoaşterea prin lege a Consiliului pentru Standarde Ocupaţionale, Evaluare şi Certificare ca instituţie publică independentă, reprezintă priorităţile pe termen scurt ale Ministerului Educaţiei Naţionale în acest domeniu.

Consiliul Naţional pentru Standarde Ocupaţionale, Evaluare şi Certificare, va permite ca prin activitatea sa de difuzare a cerinţelor şi recunoaşterea competenţelor profesionale, de acreditare a instituţiilor şi a evaluatorilor implicaţi în procesul de certificare, potenţialele obstacole în calea mobilităţii să fie dacă nu excluse, cel puţin diminuate.

Următoarele priorităţi pe termen scurt se continuă şi pe termen mediu:

- crearea cadrului legislativ privind recunoaşterea calificărilor profesionale şi a diplomelor, prin adoptarea legislaţiei în domeniu;

- crearea cadrului legislativ pentru eliminarea controlului asupra persoanelor la frontierele interne şi îmbunătăţirea statutul juridic al străinilor în România.

În condiţiile în care mobilitatea este unul din răspunsurile date schimbării economice europene – cauzată de stabilirea unei pieţe unice şi de globalizarea comerţului – şi a consecinţelor în plan social, în special în relaţia cu crearea de noi locuri de muncă, organizarea unui Centru de Recunoaştere a Calificărilor Profesionale se impune ca un obiectiv pe termen mediu al procesului de reformă şi integrare în structurile europene.

Ministerul Educaţiei Naţionale va coopera cu Ministerul Muncii şi Protecţiei Sociale, Ministerul Sănătăţii, Ministerul Justiţiei şi alte minstere pentru crearea şi implementarea cadrului instituţional adecvat.

Se menţin următoarele priorităţi:

- crearea cadrului legislativ privind recunoaşterea calificărilor profesionale şi a diplomelor, prin adoptarea legislaţiei în domeniu;

- crearea cadrului legislativ pentru eliminarea controlului asupra persoanelor la frontierele interne şi îmbunătăţirea statutul juridic al străinilor în România.

Crearea “zonei europene a calificărilor” presupune:

- Înfiinţarea Centrului de Recunoaştere a Calificărilor Profesionale, pentru asigurarea mobilităţii în exercitarea profesiei sau a meseriei.

- Dezvoltarea Centrului Naţional de Recunoaştere şi Echivalare Academică a Diplomelor, pentru acoperirea cererii în domeniu.

 

Concluzii

După Tratatul de la Maastricht, politicile privind azilul şi imigraţia sunt considerate, de către toate statele europene, probleme de interes comun. Dar, rezoluţiile adoptate de “cei 15” nu au caracter obligatoriu, iar singura normă comună este Convenţia de la Dublin, din 15 iunie 1990, care desemnează statul răspunzător de examinarea unei cereri de azil. 

Au fost făcute unele progrese îndeosebi datorită programului Odysseus adoptat în 1998. Finanţat cu 12 milioane de Euro pentru perioada 1998-2002, acesta este un program de pregătire, schimburi şi cooperare în ce priveşte politicile de azil, imigraţie şi trecerea frontierelor exterioare ale UE.

Apoi, cu prilejul summit-ului de la Tampere, din octombrie 1999, “cei 15” au decis crearea unui “spaţiu de libertate, securitate şi justiţie”, care prevede instituirea unui “regim de azil european comun” (dar nu unic). De asemenea, s-a preconizat realizarea unei apropieri a legislaţiilor naţionale în ce priveşte condiţiile de admitere a resortisanţilor din lumea a treia şi o politică de integrare mai energică a imigranţilor legali.

Comisarul însărcinat cu aceste chestiuni, portughezul Antonio Vittorino, a înregistrat deja un număr de 117 măsuri sau proiecte diferite privind dreptul de azil în rândul ţărilor membre ale Uniunii. El propune revizuirea Convenţiei de la Dublin şi crearea unui fond european pentru refugiaţi (26 milioane de euro).

Parlamentul European şi-a exprimat în numeroase ocazii opinia că libera circulaţie a persoanelor în spaţiul Uniunii Europene este unul dintre principalele elemente ale extinderii şi integrării europene. Au fost aduse puternice critici celorlate două instituţii (Comisia Europeană şi Consiliul European) pentru tergiversarea sau lipsa disponibilităţii pentru adoptarea efectivă a unor măsuri care ar fi putut avea efecte asupra normelor comunitare şi armonizarea legislaţiilor naţionale diferite. Parlamentul European s-a referit la numeroase documente de strategie adoptate de Comisie în ultimii ani şi a exprimat regretul său că aceste documente sunt prea “generale” sau chiar diferite în raport cu proiectele legislative iniţiale. Privind politicile de vize, Parlamentul European a sesizat Comisia referitor la aspectele de securitate şi la propunerea listei de ţări ai căror cetăţeni trebuie să deţină viză la intrarea pe teritoriul Uniunii Europene şi, mai mult, să se asigure că eliminarea vizei nu va avea efecte negative în facilitarea traficului de droguri sau persoane în Uniunea Europeană.

Tratatul de la Amsterdam, prin introducerea Titlului IV – “Libertatea de circulaţie a persoanelor, azil, imigrare şi alte politici referitoare la libera circulaţie a persoanelor” a oferit susţinere masivă pentru crearea unui spaţiu european unde toţi cetăţenii Uniunii şi rezidenţii legali ai ţărilor terţe pot să circule liber. Noul tratat nu reglementează şi nu rezolvă în totalitate ansamblul problemelor referitoare la libertatea de circulaţie. 

Menţinerea necesităţii unanimităţii în Consiliul European privind unele dintre măsurile care urmează să fie introduse în domeniul imigrării şi al excluderii competenţelor Curţii de Justiţie, împreună cu măsurile adoptate în privinţa menţinerii legii şi a securităţii interne, sunt principalele teme de dezacord aflate pe masa de lucru a Parlamentului European. 

În final, iniţiativa de integrare a acquis-ului Schengen în cadrul Uniunii Europene este scopul de a unifica două independente, deşi complementare, instrumente legale: Tratatul asupra Uniunii Europene şi Acordul Schengen într-unul singur, prin eliminarea contradicţiilor şi/sau suprapunerilor reglementărilor provizorii privind acest capitol.

Parlamentul European, în concordanţă cu Tratatul de la Amsterdam, a chemat Consiliul să ia cât mai curând posibil, toate măsurile necesare, în acord cu nivelul comunitar referitor la circulaţia persoanelor, securităţii şi justiţiei şi să implementeze, încorporându-l, acquis-ul Schengen în ordinea legală comunitară. În final, se face apel la guvernele Marii Britanii, Irlandei şi Danemarcei să participe din vreme la luarea măsurilor comunitare în privinţa liberei circulaţii a persoanelor.

Totuşi, Tratatele asupra Uniunii Europene şi reglementările specifice se referă la libertatea de circulaţie a persoanelor în termeni restrictivi, nereglementând grupul ţintă decât la nivel particular şi nu general. Textele propun selectiv categoria persoanelor care beneficiază de libertate de circulaţie, termenul de “lucrători” micşorând plaja adresabilităţii Tratatelor europene. 

Noţiunea de “cetăţean” sau “persoană” depăşeşte cadrul acestor Tratate sau reglementări privind libera circulaţie a persoanelor, iar formulările adresate acestui capitol sunt încă extrem de vag formulate. Aceasta permite fiecărui stat membru interpretarea neuniformă a legislaţiei care reglementează această libertate, generând controverse la cele mai diferite nivele, începând de la cetăţenii înşişi, care nu se simt ocrotiţi de această legislaţie şi până la nivelul Parlamentului European, care propune noi texte de reglementare şi armonizare. 

